text:
Ibi byavuzwe kuwa 14 Ukuboza 2015 n’umuyobozi w’itorero Urwiririza ariwe Mwihoreze Anita ubwo basuraga ku Gicumbi cy’Intwali z’igihugu mu Murenge wa Remera mu Mujyi wa Kigali.
Aganira n’ikinyamakuru Izuba Rirashe Mwihoreze yavuze ko yasanze bikwiye ko abahanzi bafata ingamba nshya zo gufasha Leta kwigisha urubyiruko amateka yaranze igihugu.
Mwihoreze yagize ati “ibi ni bimwe mu byo nigiye mu itorero ry’igihugu riheruka ryahuje abahanzi,twasanze abahanzi dufite ingufu nyinshi tudakoresha zagirira akamaro Abanyarwanda ndetse zikubaka igihugu “.
Akomeza avuga impamvu nyamukuru yatumye yifuza ko Itorero Urwiririza risura Igicumbi cy’Intwari ati “ni ukugira ngo tubashe kugira imyumvire imwe kandi tumenye amateka y’igihugu cyacu ndetse n’ibikorwa by’utwali”.
Umuyobozi w’Itorero Urwiririza yakomeje agira ati “itorero ryacu rigizwe n’abato n’abakuru abenshi ntibazi amateka yaranze intwali z’u Rwanda ndetse n’ay’igihugu,twasanze bakwiye kubyigishwa kugira ngo babe abahanzi beza bigisha ibyo bazi”.
Byishimo Patrick ushinzwe kubungabunga Igicumbi cy’Intwali yasobanuye ibyiza byo kumenya amateka yaranze intwali z’igihugu no kumenya igisabwa ngo umuntu abe intwali.
Yakomeje anenga bamwe mu rubyiruko batagira ishyaka ryo kumenya amateka yaranze intwali z’u Rwanda bakamenya abahanzi bo ku rwego rw’isi ati “ubutwali butangira umuntu akiri muto akarangwa n’ibikorwa by’ubutwari biba byiza iyo afite Intwali yigiraho akamenya imikorere yayo bituma agira ishyaka ryo kuba intwari”.
Byishimo yanavuze ko gusura Igicumbi cy’Intwali bikwiye kuba umuco ku rubyiruko kugira ngo rumenye amateka yaranze igihugu rukure ruzi kirazira n’indangagaciro z’igihugu.
Mujawimana Clarisse w’imyaka 26 y’amavuko umubyinnyi w’itorero Urwiririza yavuze ko gusura Igicumbi cy’Intwali bitumye amenya byinshi ku Ntwali z’igihugu ndetse no kurushaho gukunda umuco nyarwanda.
Izabayo Samuel w’imyaka 14 y’amavuko umubyinnyi w’Urwirirza nawe yashimangiye ko gusura Igicumbi cy’Intwali bitumye arushaho gukunda igihugu ndetse no guharanira inyungu z’abagenzi be.
Mu Gicumbi cy’Intwali harimo imva ya Major General Gisa Fred Rwigema wavutse 1957 yitaba Imana mu mwaka 1990.
Harimo umusirikare utazwi uhagarariye Ingabo zaguye ku rugamba
Hari Umwami Mutara wa 3 Rudahigwa
Hakabamo Intwali Rwagasana Michel
Hashyinguwemo uwahoze ari Minisitiri w’Intebe Uwiringiyimana Agathe
Hashyinguwemo Niyitegeka Felicité
Hanashyinguwemo na none abanyeshuri b’i Nyange.


c: text/html

text:
Umuhanzikazi wo mu gihugu cya Nigeria Yemi Alade, ari mu myiteguro yo kuza gutaramira abanyarwanda mu gitaramo cyiswe Kigali Count Down kizaba kirimo n’abandi bahanzi nyarwanda batandukanye bazamufasha gususrutsa imbaga y’abantu bigatinda.
Yemi Alade azaza mu gitaramo giteganyijwe kuba kuya 31 ukuboza 2017 aho azaba afatanyije n’itsinda rikomeye ryo mu gihugu cya Kenya , Sauti Sol. Yemi Alade aje muri iki gitaramo nyuma yuko atarari ku byapa byamamaza iki gitaramo ariko akaba yaraje kongerwaho nyuma bitewe n’ubwumvikane bwahabaye hagati ye n’abategura ibi bitaramo bya Kigali Count Down.
Iki gitaramo ngarukamwaka ni ubwa kabiri kigiye kubera mu Rwanda dore ko mu ijoro ryo kuwa 31 ukuboza 2016 rishyira iya 1 Mutarama 2017, Koffi Olamide niwe wataramiye Abanyarwanda afatanyije n’abahanzikazi b’Abanyarwanda Charly na Nina, hakaza Christopher ndetse na Dream Boys.
Iki gitaramo cyanditse amateka kuko cyabaye iminsi ibiri nukuvuga cyabaye ku munsi wo kuya 31 ukuboza kigera kuya 1 Mutarama ntabwo cyari cyoyoroheje kuko cyinjiye mu bitaramo byahenze mu Rwanda dore ko kwinjira muri iki gitaramo byari ukwishyura amafaranga ibihumbi mirongo itatu na bitanu (35,000frw) ndetse n’ibihumbi Magana atanu (500,000frw) ku meza y’abantu icumi bari bazanye.

robotstxt: allowed

filter: keep


text:
RCS yunamiye abazize Jenoside
Ikigo cy’Igihugu Gishinzwe imfungwa n’abagororwa (RCS), cyunamiye abahoze ari abakozi b’amagereza icyenda bishwe muri Jenoside.
Ku wa Gatanu tariki ya 12 Mata 2013, Ikigo cy’Igihugu Gishinzwe imfungwa n’abagororwa cyakoze urugendo rw’amaguru, rwavaga ku cyicaro gikuru cyacyo rugana ku rwibutso rwa Kigali ruri ku Gisozi. Uru rugendo rwari rugamije kwibuka abahoze ari abakozi ba RCS.
Komiseri Mukuru Wungirije wa RCS, Mary Gahonzire, avuga ko kwibuka bikwiriye guhoraho, ati “Uru rwibutso (...)
Ikigo cy’Igihugu Gishinzwe imfungwa n’abagororwa (RCS), cyunamiye abahoze ari abakozi b’amagereza icyenda bishwe muri Jenoside.
Ku wa Gatanu tariki ya 12 Mata 2013, Ikigo cy’Igihugu Gishinzwe imfungwa n’abagororwa cyakoze urugendo rw’amaguru, rwavaga ku cyicaro gikuru cyacyo rugana ku rwibutso rwa Kigali ruri ku Gisozi. Uru rugendo rwari rugamije kwibuka abahoze ari abakozi ba RCS.
Komiseri Mukuru Wungirije wa RCS, Mary Gahonzire, avuga ko kwibuka bikwiriye guhoraho, ati “Uru rwibutso rutwibutsa byinshi, rukwiriye kuvuga ubutumwa ku banyamahanga no kwigisha urubyiruko ku byabaye ku Rwanda tubatoza kubana nk’abanyarwanda twubaka inshingano zateshutsweho n’abanyarwanda.”
Komiseri Gahonzire avuga ko biturutse mu biganiro byahereye ku wa 7 Mata 2013 muri gereza zose, buri gereza yafashe gahunda yo gusana byibuze amazu ane y’abarokotse Jenoside nk’umusanzu wo gufasha abarokotse.
Avuga ko nyuma y’imyaka 19 Jenoside irangiye, abagororwa bigishijwe, ati “Abagororwa benshi bicujije ko bahemukiye bene wabo, abenshi uba usanga badusaba ko twabageza ku miryango bahemukiye ngo bayisabe imbabazi, abenshi ubu bafite gahunda yo gusohoka bakajya hanze kwerekana aho bajugunye imibiri kugira ngo ishyingurwe mu cyubahiro.”
RCS yatanze inkunga y’ibihumbi 500 by’amafaranga y’u Rwanda yo gufasha Urwibutso rwa Jenoside rwa Kigali mu bikorwa bya buri munsi byo kurwitaho, nyuma abayigize berekeza ku rwego rw’igihugu rushinzwe imfungwa n’abagororwa kwifatanya n’imiryango y’ababuze abakozi icyenda bazize Jenoside, barimo abayobozi b’amagereza babiri.
RCS ivuga ko nyuma y’imyaka 19, abagororwa bakomeje gusaba imbabazi abo bahemukiye, ikaba isanga ari umusaruro uva mu butumwa bahabwa.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Umusatsi ufasha umugore cyangwa umukobwa kugaragara neza bitewe n’uko yawufashe. Kimwe mu bituma umusatsi usa neza ni vitamin.
Umusatsi ukenera vitamine kandi si ngombwa kujya kuzishakira kure twabashakiye bimwe mubyo dukoresha mu buzima bwacu bwa buri munsi bityo umusatsi wacu ukaba mwiza.
Ubu ni uburyo bumwe bwo kwikorera vitamine ku musatsi udefirije ufungika shinyo iringaniye :
Ibikoresho
Avoka : igice
umuhondo w’igi ribisi 1 ry’irinyarwanda
Amajyane ikiyiko 1 kinini kivanze n’ amazi make ashyushye
Ihina (ifu) : utuyiko 3 duto
Marigarine ( blueband) : ushyiramo nk’ ibiyiko bitatu binini
Akarungo ka food color k’umutuku cyangwa umuhondo bitewe n’ibara ushaka. Wagakura mu isoko ahagurishwa ibirungo byo guteka.
Uko ubikora
Ibi bikoresho ubivangira hamwe mu kantu gasukuye ugategereza iminota itanu(5)ukabishyira mu mutwe nk’usiga amavuta asanzwe, ukicara ku zuba nk’amasaha 2 ukarindira bikuma cyane. ubundi ukabona kumesamo ukoresheje shampoo. Byaba byiza kubikora rimwe mu mezi 2.
Ibi nubikora umusatsi wawe uzaba mwiza ubyibuhe, ugaragare neza.
Uko wakwikorera vitamine y’umusatsi
Umusatsi ufasha umugore cyangwa umukobwa kugaragara neza bitewe n’uko yawufashe. Kimwe mu bituma umusatsi usa neza ni vitamin.
Labels: umusatsi


text:
Rata abakozi baragowe:
Umusore yaguze ihene, abwira umukozi we ati: “Baga iyi hene, amaraso uyabike urayatekera ipusi, uruhu urwanike tuzarukoramo intebe, ibinono n’umutwe ubiteke mu isombe, izo munda uzizingemo zingaro, imisoso uyitogose, umwijima umutima n’impyiko impindura
n’urwagashya uzotsemo twa brochettes… mfite abashyitsi.
Uramenye ntuzonone iyi hene dore ifite 18kgs ukuyemo amayezi
amahembe n’amajanja harasigara 15kgs nzibone.”
Umukozi kubera umujinya w’ayo mabwiriza atyaye aramubaza ati: “Guhebeba kwayo se byo ntabwo mbibika ukabishyira muri Caller tunes za telephone yawe?
UMUNSI MWIZA (gasangize incuti)


text:
Uretse ingeso mbi zateye ubu zo gukora imibonano mpuzabitsina mbere yo kurushinga nuwo muzabana, ubundi bisanzwe bizwi ko ku munsi mwashyingiranwe ari nabwo hakorwa bwa mbere imibonano mpuzabitsina, byemewe n’Imana yabahaye umugisha.
Kuri uyu munsi rero nk’umusore n’inkumi baba basezeranye kubana akaramata hari ibyo baba bagomba kwitondera mu gihe barimo gukora imibonano bwa mbere.
1.Kwirinda impamyi:
Musore/mukobwa ushobora kuba aribwo bwa mbere ugiye gukora iki gikorwa.Genda gake wikumva ko ibintu byose wigishijwe cyangwa wakopeye ahandi ijoro rimwe warara ubishyize mu bikorwa.
Tera akabariro ntutarangiza kubera ubwoba cyangwa kujagarara, tuza uzarangiza ejo, nawe mukobwa niba utishimye cyane tuza ejo azagushimisha. Ntabwo byose byashoboka ku munsi wa mbere, erega mu shobora no kubikora mubabara, cyangwa mwumva munaniwe, aha rero wirinda kubiryana ubusambo kuko biba ari ibyawe igihe cyose.
2.Umugore iyo anyweye inzoga nyinshi bituma atinda kurangiza.
Uko anywa icupa rimwe yongeraho irindi ni nako kunyurwa n’imibonano bigenda bigabanuka. Ni nayo mpamvu mu ijoro rya buki iyo umugeni yanyweye cyane, ushobora gukeka ko utazamushobora kubera atajya arangiza, aha rero umugore aba agomba kumenya ko ari umunsi w’urufunguzo, aba agomba kwitegura akagira ibanga yereka umugabo we kuri uwo munsi, gusa na none hari abagore barangiza neza ndetse bakananyara iyo bazinyoye, gusa ntiwabyizera dore ko aba ari wo munsi wa mbere.
3.Isuku:
Nyabuneka mukobwa/musore, niba uzi ko iri joro aribwo bwa mbere ugiye kurarana n’uwo mwashyingiranwe, gerageza ube ufite isuku ku mubiri wawe, niba uvanyemo ivara n’ijoro ibuka banza ujye muri douche,ibyuya wirirwanye ubyoge. Nawe musore kandi ni uko, kuko ushobora gutuma umukunzi wawe atangira kukwinubira ku munsi wa mbere, kuri uwo munsi ugomba kuba warogoshe insya, incakwaha, mbese ufite impumuro nziza.
4.Umugore iyo abwiye umugabo we ati :
« Reka dutere akabariro » Umugabo ahita aba tayari igikoresho cye kigahita cyijya mu buryo nk’ako kanya. Ariko ku mugore ho siko bigenda. Umubiri w’umugore usaba ko ubanza kuwutegura na mbere cyane y’uko utangira kumukorakora no gutangira gahunda. Bisaba ko umugore aba atuje, nta bibazo afite kandi ugatangira kumutegura mu mutwe hakiri kare, aha rero biba bisaba kubanza gutegurana, erega ni nacyo gihe cyo kubanza kwibukiranya ibihe byiza mwagiranye mu rugendo rw’urukundo, uramenye ntuzamwibutse ibihe bibi kandi mugiye gutera akabariro, byose byaba bipfuye.
5.Umutuzo mu cyumba:
Si ngombwa ko abari aho bumva ibyo murayemo. Niyo mpamvu icyumba cyanyu kigomba kuba gifite umutuzo, mwirinda kirogoya. Uyu munsi wa mbere uba ufite byinshi uhatse, iyo uteje agatotsi, nyamuneka ushobora kubicira umunezero ubuzima bwanyu bwose.


text:
Abasomyi babarirwa mu magana bifashishwa mu gusoma Bibiliya
“Kuyitega amatwi birashishikaje, bikangura ibitekerezo kandi isomye neza!”
“Bituma gusoma Bibiliya bikuryohera.”
“Ni byiza cyane! Byatumye nsobanukirwa neza inkuru zo muri Bibiliya nahoraga nsoma.”
Ayo magambo yavuzwe n’abateze amatwi igitabo cyo muri Bibiliya cya Matayo, cyasomwe mu cyongereza kiri ku rubuga rwa jw.org.
Abahamya ba Yehova batangiye gufata amajwi umwandiko wa Bibiliya mu mwaka wa 1978. Uko igihe cyagiye gihita, izindi ndimi zigera kuri 20 na zo zafashe amajwi umwandiko wa Bibiliya.
Igihe Bibiliya y’Ubuhinduzi bw’isi nshya yasohokaga mu mwaka wa 2013, byabaye ngombwa ko bongera gufata amajwi y’umwandiko w’iyo Bibiliya. Bibiliya ya mbere yasomwe n’abantu batatu gusa. Ubu bwo, buri wese ugira icyo avuga muri Bibiliya azajya agira ijwi rye. Ni ukuvuga ko hazakenerwa abantu basaga 1.000.
Kuba harimo abasomyi batandukanye bituma abatega amatwi basa n’abareba ibivugwa mu nkuru zo muri Bibiliya. Nubwo umwandiko wa Bibiliya wafashwe amajwi utameze nka darame zo gusoma Bibiliya ziba zongewemo amajwi n’umuzika, uba wumva ibivugwamo bimeze nk’aho birimo biba.
Umushinga nk’uwo usaba abasomyi benshi ugomba gutegurwa neza. Ababishinzwe babanza gukora ubushakashatsi kugira ngo bamenye umuntu uvuga muri buri murongo w’Ibyanditswe, icyo usobanura n’ibyiyumvo umusomyi agomba kugaragaza. Urugero, niba mu nkuru runaka yo muri Bibiliya hari aho intumwa ivuga ariko ukaba utamenya neza iyo ari yo, ubwo hakoreshwa ijwi rya nde? Iyo ari amagambo arimo gushidikanya hari igihe avugwa mu ijwi rya Tomasi, na ho iyo arimo guhubuka akavugwa mu ijwi rya Petero.
Nanone abashinzwe gufata amajwi bareba imyaka uvugwa muri Bibiliya afite. Igihe intumwa Yohana yari akiri muto, hakoreshwa ijwi ry’umuntu ukiri muto; Yohana amaze gusaza hagakoreshwa ijwi ry’umuntu ugeze mu za bukuru.
Nanone batoranyije abantu bazi gusoma neza. Abenshi mu basoma ni abakora ku cyicaro gikuru cy’Abahamya ba Yehova kiri muri Leta Zunze Ubumwe za Amerika. Kugira ngo batoranye abazasoma babasaba gutegura paragarafu yo muri Nimukanguke! bakayisoma. Nanone basoma inkuru zo muri Bibiliya zigaragaramo ibyiyumvo, urugero nk’uburakari, agahinda, ibyishimo cyangwa gucika intege. Ibyo bituma bamenya ubushobozi bw’abasomyi n’aho bakoreshwa.
Iyo abasomyi bamaze guhabwa aho bazasoma bajya i Brooklyn cyangwa i Patterson kugira ngo bafatwe amajwi. Umutoza agenzura niba umusomyi ashyiramo ibyiyumvo bikwiranye n’ibyo asoma kandi ko asoma mu ijwi ryumvikana. Umutoza n’umusomyi bakoresha umwandiko uba uteguye neza ugaragaza aho umusomyi agomba kuruhuka n’aho agomba gutsindagiriza kuri buri murongo. Nanone umutoza yifashisha amajwi yafashwe igihe hasomwaga Bibiliya y’Ubuhinduzi bw’isi nshya ya mbere.
Muri sitidiyo batunganya amajwi aba yarafashwe. Mu gihe cyo gufata amajwi hari igihe umuntu asubiramo kenshi interuro cyangwa amagambo. Hari igihe abatunganya amajwi baterateranya izo nteruro cyangwa ayo magambo kugira ngo ayo majwi arusheho kumvikana neza.
Ntituzi igihe tuzarangiriza gufata amajwi ya Bibiliya y’Ubuhinduzi bw’isi nshya ivuguruye yasohotse mu mwaka wa 2013. Icyakora, uko buri gitabo cya Bibiliya kizajya kirangiza gusomwa, kizajya gihita gishyirwa ku rubuga rwa jw.org, kandi ku izina ry’icyo gitabo hazajya haba hari akamenyetso kagaragaza ko cyarangije gusomwa. Ibyo wabisanga ahanditse ngo “Ibitabo bya Bibiliya” (mu cyongereza).


text:
INAMA ZIGENEWE UMURYANGO | URUBYIRUKO
Mu gihe bibaye ngombwa ko usubira iwanyu
AHO IKIBAZO KIRI
Hari abasore n’inkumi bava mu rugo iwabo bakajya kwibana, ariko amafaranga yabashirana bikaba ngombwa ko basubira iwabo. Ese ibyo byigeze kukubaho?
Nubwo waba ukunda ababyeyi bawe, gusubira iwanyu bishobora kukubera ikibazo gikomeye. Urugero, umukobwa witwa Sarah * yaravuze ati “kubaho nirwariza byatumye ndushaho kwigirira icyizere kuko nari nitunze. Ariko igihe nasubiraga iwacu, numvise nongeye kuba umwana.” Umusore witwa Richard na we ni uko yumvise ameze. Yagize ati “nubwo ntifuzaga gusubira iwacu, numvise nta kundi nabigenza kuko kwitunga byari byananiye.”
Niba waragerageje kwirwariza ariko bikaba ngombwa ko usubira iwanyu, iyi ngingo iragufasha kumenya uko wakwitwara, kugira ngo wongere kugira ubushobozi bwo kwitunga.
IKIBITERA
Ibibazo by’amafaranga. Abasore n’inkumi benshi iyo bavuye iwabo bakaba bagomba kwitunga, batungurwa no kubona ko ubuzima buhenze. Richard twavuze tugitangira yagize ati “udufaranga twose nari mfite naradukoresheje nsigarira aho.” Umukobwa witwa Shaina wavuye iwabo afite imyaka 24, agasubirayo nyuma y’umwaka n’igice, na we ni uko byamugendekeye. Yagize ati “nakoresheje nabi amafaranga nari mfite. Nubwo navuye mu rugo nta mafaranga mfite, nta madeni nari mfite, ariko nasubiyeyo amadeni ari yose.” *
Kubura akazi. Shaina yiboneye ko kubura akazi bishobora gutuma n’umuntu wari wibeshejeho ata umutwe. Yagize ati “nabonye impamyabumenyi mu ishami ry’ubuvuzi, nitabaza ishyirahamwe rimfasha kubona akazi. Ariko igihe nasezererwaga ku kazi, numvise nshobewe kuko nari narahoze mba mu cyaro, aho nta kandi kazi gahuje n’ibyo nize nari kubona.”
Kwitega ibitangaza. Hari abasore n’inkumi batangira akazi, bagasanga batari bazi icyo kwitunga bisaba, kandi bakibonera ko akazi kavunanye kurusha uko bari babyiteze. Bajya kubona bakabona ubwisanzure bari biteze nta bwo, bagasanga burya ubuzima bw’umuntu wibana buragoye kurusha uko babitekerezaga.
ICYO WAKORA
Bwira ababyeyi bawe ko wifuza kugaruka mu rugo. Muganire ku bibazo nk’ibi bikurikira: uzamara mu rugo igihe kingana iki? Igihe uzaba uri mu rugo, uzajya ubaha amafaranga angahe? Ni iyihe mirimo yo mu rugo uzakora? Uzabigenza ute kugira ngo wongere kubona amafaranga yo kwitunga? Imyaka iyo ari yo yose waba ufite, nugaruka mu rugo uzazirikane ko ukiyoborwa n’ababyeyi bawe, kandi ko ugomba kumvira amategeko baguha.—Ihame rya Bibiliya: Kuva 20:12.
Itoze gukoresha neza amafaranga. Hari igitabo kivuga ibirebana no gucunga amafaranga cyagize kiti “uko ukoresha amafaranga yawe bigaragaza niba ushobora gucunga umutungo wawe neza cyangwa niba utabishobora. . . . Ikintu ugomba kwitaho cyane ni ugusuzuma niba ujya ugura ibintu udakeneye.”—Ihame rya Bibiliya: Luka 14:28.
Gisha inama. Umubyeyi wawe cyangwa undi muntu mukuru ashobora kukugira inama mu bijyanye no kubitsa amafaranga muri banki, kuyakoresha no kwishyura za fagitire. Umukobwa witwa Marie yaravuze ati “byansabye kongera kwiga ibintu by’ibanze. Hari umuntu w’incuti yanjye wamfashije gukora urutonde rw’ibintu nkeneye kugura n’ibyo ntakeneye. Naje gutangazwa n’uko ibyinshi mu byo najyaga ngura ntabaga mbikeneye. Nanone namenye ko ngomba kumenya kwifata, kuko ari umuco w’ingenzi ufasha umuntu kwitunga.”—Ihame rya Bibiliya: Imigani 13:10.
Icy’ingenzi si akazi ukora, ahubwo ni ukuba inararibonye mu kazi ukora
Jya ushakisha akazi. Igihe wamaraga ku kazi ujye ukimara ushakisha akandi kazi. Icyakora ujye uba maso, kuko hari abantu bashobora kukugira inama yo gukomeza gutegereza akazi keza gahwanye n’ibyo wize. Ariko gukomeza gutegereza akazi keza bishobora gutuma ubura akazi, ukirengeshwa ako wabona bitakugoye. Aho guta igihe cyawe ushakisha akazi kajyanye n’ibyo wifuza, jya ushakisha akazi gatandukanye. Icy’ingenzi si akazi ukora, ahubwo ni ukuba inararibonye mu kazi ukora. Byaragaragaye ko uko umuntu agenda aba inararibonye mu kazi, ari na ko agenda arushaho kugakunda. Si ngombwa ko ukora akazi wifuza kugira ngo ugakunde.
^ par. 5 Muri iyi ngingo, amazina yarahinduwe.
^ par. 8 Abanyeshuri bo muri kaminuza zo muri Amerika na bo bakunze guhura n’izo ngorane. Hari ikinyamakuru cyavuze ko ugereranyije, umunyeshuri waho wigira ku nguzanyo, ashobora kurangiza afite umwenda w’amadolari y’amanyamerika 33.000 (miriyoni zirenga 23 z’amanyarwanda).—The Wall Street Journal.


text:
Icyo abungeri barindwi n’abatware umunani batumarira muri iki gihe
“Natwe tuzamuhagurukiriza abungeri barindwi, ndetse abatware umunani bo mu bantu.”—MIKA 5:5.
1. Kuki umugambi wa Siriya na Isirayeli utari kugira icyo ugeraho?
HAGATI y’umwaka wa 762 n’uwa 759 Mbere ya Yesu, umwami wa Isirayeli n’umwami wa Siriya bateye ubwami bw’u Buyuda. Bari bagamije iki? Bashakaga kwigarurira Yerusalemu, bagakura Umwami Ahazi ku ngoma, bakamusimbuza undi ushobora kuba utari uwo mu muryango w’Umwami Dawidi (Yes 7:5, 6). Umwami wa Isirayeli ntiyakagombye kuba yarakoze ibintu nk’ibyo. Yehova yari yaravuze ko abakomokaga kuri Dawidi ari bo bari kuzajya baragwa intebe y’ubwami y’Imana, kandi igihe cyose ijambo rye rirasohora.—Yos 23:14; 2 Sam 7:16.
2-4. Sobanura ukuntu ibivugwa muri Yesaya 7:14, 16 byasohoye (a) mu kinyejana cya munani Mbere ya Yesu (b) mu kinyejana cya mbere.
2 Mu mizo ya mbere, Abasiriya n’Abisirayeli basaga n’aho ari bo bari gutsinda urwo rugamba. Hari igihe kimwe barwanye, maze mu ngabo za Ahazi hapfamo abagabo b’intwari 120.000. Maseya “umuhungu w’umwami” yarishwe (2 Ngoma 28:6, 7). Ariko Yehova yarabirebaga. Yibutse isezerano yagiranye na Dawidi; ku bw’ibyo yohereje umuhanuzi Yesaya, amuha ubutumwa buteye inkunga cyane.
3 Yesaya yagize ati “dore umukobwa azatwita abyare umuhungu amwite Emanweli. Mbere y’uko uwo mwana amenya kwanga ikibi no guhitamo icyiza, igihugu cy’abo bami bombi bagutera ubwoba buguhahamura [ni ukuvuga Siriya na Isirayeli] kizaba cyaratawe burundu” (Yes 7:14, 16). Igice kibanza cy’ubwo buhanuzi gikunze kwerekezwa ku ivuka rya Mesiya, kandi rwose birakwiriye (Mat 1:23). Ariko kandi, kubera ko abo “bami bombi,” ni ukuvuga umwami wa Siriya n’umwami wa Isirayeli batateye u Buyuda mu kinyejana cya mbere, ubuhanuzi buhereranye na Emanweli bugomba kuba bwaragize isohozwa rya mbere mu gihe cya Yesaya.
4 Hashize igihe gito Yesaya avuze ayo magambo, umugore we yasamye inda, abyara umwana w’umuhungu amwita Maheri-Shalali-Hashi-Bazi. Birashoboka ko uwo mwana ari we “Emanweli” Yesaya yerekejeho. * Mu bihe bya Bibiliya, umwana yashoboraga kwitwa izina rimwe akivuka, wenda mu rwego rwo kwizihiza uwo munsi mukuru, ariko ababyeyi be cyangwa bene wabo na bo bakamwita irindi (2 Sam 12:24, 25). Nta kintu kigaragaza ko abantu bajyaga bita Yesu Emanweli.—Soma muri Yesaya 7:14; 8:3, 4.
5. Ni uwuhe mwanzuro w’ubupfapfa Umwami Ahazi yafashe?
5 Mu gihe umwami wa Isirayeli n’uwa Siriya bateraga u Buyuda, hari ikindi gihugu cyari gifite umugambi wo kwigarurira ako karere. Icyo ni igihugu cya Ashuri cyagendaga kirushaho gukomera, kikaba cyari kuzategeka isi yose. Dukurikije ibivugwa muri Yesaya 8:3, 4, Ashuri yari ‘kuzajyana ubutunzi bw’i Damasiko’ n’“iminyago y’i Samariya” mbere y’uko itera ubwami bwo mu majyepfo bw’u Buyuda. Aho kugira ngo Ahazi utaragiraga ukwizera yiringire ijambo Imana yavuze binyuze kuri Yesaya, yagiranye n’Abashuri amasezerano yari kumuteza akaga. Ayo masezerano yaje gutuma Abashuri bakandamiza u Buyuda (2 Abami 16:7-10). Mbega ukuntu Ahazi yabaye umwungeri mubi w’u Buyuda! Dushobora kwibaza tuti “ese iyo ngiye gufata imyanzuro ikomeye, niringira Imana cyangwa niringira abantu?”—Imig 3:5, 6.
UMWUNGERI MUSHYA YAKOZE IBINYURANYE N’IBYO AHAZI YAKOZE
6. Ubwami bwa Ahazi bwari butandukaniye he n’ubwa Hezekiya?
6 Ahazi yapfuye mu mwaka wa 746 Mbere ya Yesu, maze umuhungu we Hezekiya yima ingoma. Ubwami bw’u Buyuda bwari bwarakennye kandi abaturage babwo bararetse gusenga Yehova. Ni iki uwo mwami wari ukiri muto yari kubanza gukora nyuma yo kwima ingoma? Ese yari kubanza kuzahura ubukungu bw’u Buyuda? Oya. Hezekiya yakundaga Yehova, kandi yari umwungeri mwiza w’ishyanga rye. Yabanje gusubizaho ugusenga k’ukuri, kandi afasha ishyanga rye ryari ryarayobye kongera kugirana imishyikirano myiza na Yehova. Igihe Hezekiya yasobanukirwaga ibyo Imana yashakaga ko akora, yahise abikora. Mbega ukuntu yadusigiye urugero rwiza!—2 Ngoma 29:1-19.
7. Kuki Abalewi bari bakeneye ko umwami mushya abashyigikira?
7 Abalewi bari kugira uruhare rukomeye mu gikorwa kitoroshye cyo gusubizaho ugusenga k’ukuri. Ni yo mpamvu Hezekiya yahuye na bo kugira ngo abizeze ko yari abashyigikiye. Sa n’ureba Abalewi b’indahemuka bari muri iyo nama, barira amarira y’ibyishimo igihe umwami wabo yababwiraga ati ‘ni mwe Yehova yatoranyije ngo mujye muhagarara imbere ye mumukorere’ (2 Ngoma 29:11). Abalewi bari bafite inshingano isobanutse neza yo gufasha abantu kuyoboka Imana y’ukuri.
8. Ni ibihe bintu bindi Hezekiya yakoze kugira ngo afashe ishyanga rye kongera kugirana imishyikirano myiza na Yehova, kandi se byageze ku ki?
8 Hezekiya yatumiriye abantu bose bo mu Buyuda no muri Isirayeli kuza kwizihiza umunsi mukuru ukomeye wa Pasika, wakurikiwe n’Umunsi Mukuru w’Imigati Idasembuwe wamaraga iminsi irindwi. Abantu bishimiye cyane uwo munsi mukuru ku buryo bamaze indi minsi irindwi bawizihiza. Bibiliya igira iti “i Yerusalemu haba ibyishimo byinshi, kuko kuva mu gihe cya Salomo umuhungu wa Dawidi umwami wa Isirayeli, i Yerusalemu hatari harigeze kubaho ikintu nk’icyo” (2 Ngoma 30:25, 26). Uwo munsi mukuru wateye abantu bose inkunga. Mu 2 Ngoma 31:1 hagira hati “ibyo byose birangiye, . . . bamenagura inkingi zera z’amabuye, batema inkingi zera z’ibiti, basenya utununga n’ibicaniro byose.” Nguko uko u Buyuda bwatangiye kugarukira Yehova mu buryo bugaragara. Icyo gikorwa cyo kwiyeza mu buryo bw’umwuka cyari kubagirira akamaro cyane mu bibazo bari kuzahura na byo.
UMWAMI YITEGURA GUHANGANA N’IBIBAZO
9. (a) Umugambi wa Isirayeli waburijwemo ute? (b) Mu mizo ya mbere, ni iki Senakeribu yagezeho igihe yateraga u Buyuda?
9 Nk’uko Yesaya yari yarabivuze, Abashuri bateye ubwami bwo mu majyaruguru bwa Isirayeli, batwara abaturage babwo ho iminyago, bityo baburizamo umugambi Isirayeli yari ifite wo kwimika undi mwami utari uwo mu muryango wa Dawidi. Ariko se, wa mugambi Abashuri bari bafite wo wageze ku ki? Icyo gihe barahindukiye bashaka kwigarurira u Buyuda. Bibiliya igira iti “mu mwaka wa cumi n’ine w’ingoma ya Hezekiya, Senakeribu umwami wa Ashuri yateye imigi yose y’u Buyuda igoswe n’inkuta arayigarurira.” Senakeribu yigaruriye imigi 46 y’u Buyuda. Tekereza ukuntu wari kumva umeze iyo uza kuba warabaga i Yerusalemu icyo gihe, ukabona ingabo z’Abashuri zigenda zigarurira imigi y’u Buyuda, kandi namwe zigenda zibasatira!—2 Abami 18:13.
10. Kuki amagambo ari muri Mika 5:5, 6 yateye Hezekiya inkunga?
10 Birumvikana ko Hezekiya yari azi ko bari bugarijwe n’akaga, ariko aho kugira ngo ashye ubwoba yitabaze amahanga y’abapagani nk’uko se Ahazi wari umuhakanyi yari yarabigenje, yiringiye Yehova (2 Ngoma 28:20, 21). Ashobora kuba yari azi amagambo umuhanuzi Mika wabayeho mu gihe cye yahanuye ku birebana n’Abashuri, agira ati “Umwashuri . . . tuzamuhagurukiriza abungeri barindwi, ndetse abatware umunani bo mu bantu. Bazaragiza igihugu cya Ashuri inkota” (Mika 5:5, 6). Nta gushidikanya ko ayo magambo yahumetswe yateye inkunga Hezekiya, kuko agaragaza ko ingabo zidasanzwe zari guhagurukira kurwanya Abashuri, kandi ko abo banzi babo amaherezo bari gutsindwa.
11. Ni ryari ubuhanuzi buvuga ibirebana n’abungeri barindwi n’abatware umunani buzasohora mu buryo bw’ingenzi?
11 Ubuhanuzi buhereranye n’abungeri barindwi n’abatware umunani bwari gusohora mu buryo bw’ingenzi cyane nyuma y’igihe kirekire Yesu avutse, we ‘mutware wa Isirayeli, wabayeho kuva kera cyane.’ (Soma muri Mika 5:1, 2.) Ibyo bizaba mu gihe kizaza, ubwo “Umwashuri” wo muri iki gihe azagaba igitero ku bagaragu ba Yehova. Ni izihe ngabo Yehova azakoresha zizaba ziyobowe n’Umwana we, ubu wamaze kwima ingoma, kugira ngo arwanye uwo mwanzi uteye ubwoba? Turi buze kubibona. Ariko reka tubanze dusuzume isomo tuvana ku byo Hezekiya yakoze igihe Abashuri bari bamwugarije.
HEZEKIYA YAGIZE ICYO AKORA
12. Ni iki Hezekiya na bagenzi be bakoze kugira ngo barinde ubwoko bw’Imana?
12 Buri gihe Yehova aba yiteguye kudukorera ibintu tudashobora kwikorera, ariko aba yiteze ko dukora ibyo dushoboye byose. Hezekiya yagishije inama “abatware be n’abanyambaraga bo mu gihugu cye,” maze yiyemeza ‘kuziba amasoko y’amazi yari inyuma y’umugi. Nanone [Hezekiya] yagize ubutwari asiba ibyuho byose byari mu rukuta, arwubakaho iminara, yubaka n’urundi rukuta, acura amacumu menshi n’ingabo’ (2 Ngoma 32:3-5). Muri icyo gihe, kugira ngo Yehova aragire ubwoko bwe kandi aburinde, yakoresheje abagabo benshi b’intwari, ni ukuvuga Hezekiya, abatware be n’abahanuzi bari bakomeye mu buryo bw’umwuka.
13. Ni ikihe kintu cy’ingenzi kurusha ibindi Hezekiya yakoze kugira ngo afashe abaturage be kwitegura igitero cyari kibugarije? Sobanura.
13 Hari ikindi kintu Hezekiya yakoze cyari gifite agaciro kenshi kuruta kuziba amasoko y’amazi cyangwa gukomeza inkuta z’umugi. Kubera ko Hezekiya yari umwungeri mwiza, yakoranyirije hamwe abantu maze abatera inkunga mu buryo bw’umwuka, agira ati “ntimugire ubwoba cyangwa ngo mukuke umutima bitewe n’umwami wa Ashuri . . . , kuko abari hamwe natwe ari bo benshi kurusha abari hamwe na we. Yishingikirije ku mbaraga z’abantu, ariko twebwe tuzafashwa na Yehova Imana yacu aturwanirire.” Ibyo bintu yabibukije byari biteye inkunga rwose! Yehova yari kurwanirira ubwoko bwe. Abayahudi ‘bakomejwe n’ayo magambo ya Hezekiya umwami w’u Buyuda.’ Zirikana ko ‘amagambo ya Hezekiya’ ari yo yatumye abantu bagira ubutwari. We n’abatware be n’abanyambaraga bo mu gihugu cye, ndetse n’umuhanuzi Mika na Yesaya, babaye abungeri beza, nk’uko Yehova yari yarabihanuye binyuze ku muhanuzi we.—2 Ngoma 32:7, 8; soma muri Mika 5:5, 6.
14. Ni iki Rabushake yavuze, kandi se abaturage babyitwayemo bate?
14 Umwami wa Ashuri yakambitse i Lakishi, mu majyepfo y’uburengerazuba bwa Yerusalemu. Igihe yari ahakambitse, yohereje intumwa eshatu ngo zibwire abaturage b’uwo mugi bishyire mu maboko ye. Umuvugizi we wari ufite izina ry’icyubahiro, ari ryo Rabushake, yakoresheje amayeri anyuranye. Yavuze mu giheburayo, maze asaba abaturage gutererana umwami wabo bakayoboka Abashuri, ababeshya ko yari kubimurira mu gihugu bari kwiberamo badamaraye. (Soma mu 2 Abami 18:31, 32.) Hanyuma Rabushake yavuze ko Yehova atari gushobora gutabara Abayahudi ngo abakure mu nzara z’Abashuri, nk’uko imana z’andi mahanga na zo zitari zarashoboye kurinda abazisengaga. Igishimishije ni uko abaturage baho batigeze bagira icyo bamusubiza ku birebana n’ayo magambo yo gusebanya, akenshi akaba ari na ko abagaragu ba Yehova bo muri iki gihe babigenza.—Soma mu 2 Abami 18:35, 36.
15. Ni iki abaturage b’i Yerusalemu basabwaga, kandi se Yehova yakijije ate uwo mugi?
15 Birumvikana ko Hezekiya yumvise ababaye, ariko aho kwitabaza ingabo z’amahanga, yashakiye ubufasha kuri Yehova binyuze ku muhanuzi Yesaya. Yesaya yabwiye Hezekiya ati “[Senakeribu] ntazinjira muri uyu mugi, yemwe nta n’umwambi azaharasa” (2 Abami 19:32). Icyo abaturage b’i Yerusalemu basabwaga gusa ni ukugira ubutwari ntibagamburure. Yehova yari kurwanirira u Buyuda. Kandi koko yaraburwaniriye. Bibiliya igira iti “muri iryo joro umumarayika wa Yehova ajya mu nkambi y’Abashuri yicamo abantu ibihumbi ijana na mirongo inani na bitanu” (2 Abami 19:35). U Buyuda ntibwakijijwe no kuba Hezekiya yarazibye amasoko y’amazi y’umugi cyangwa kuba yarubatse inkuta, ahubwo bwakijijwe n’uko Imana yabutabaye.
ICYO BITWIGISHA
16. Ni ba nde muri iki gihe bagereranywa (a) n’abaturage b’i Yerusalemu (b) n’“Umwashuri” (c) n’abungeri barindwi n’abatware umunani?
16 Ubuhanuzi buvuga ibirebana n’abungeri barindwi n’abatware umunani buzagira isohozwa rikomeye muri iki gihe. Abaturage bo muri Yerusalemu ya kera batewe n’Abashuri. Vuba aha, abagize ubwoko bwa Yehova basa n’abatagira kirengera bazagabwaho igitero n’“Umwashuri” wo muri iki gihe, agamije kubatsembaho. Ibyanditswe bivuga iby’icyo gitero, iby’igitero cya ‘Gogi w’i Magogi,’ icy’“umwami wo mu majyaruguru” n’igitero cy’“abami bo mu isi” (Ezek 38:2, 10-13; Dan 11:40, 44, 45; Ibyah 17:14; 19:19). Ese ibyo bitero biratandukanye? Si ko biri byanze bikunze. Bibiliya ishobora kuba yarerekezaga ku gitero kimwe ikoresheje amazina atandukanye. Ubuhanuzi bwa Mika bwagaragaje ko ari izihe ngabo Yehova yari gukoresha arwanya uwo mubisha, ni ukuvuga “Umwashuri”? Azakoresha ingabo zidasanzwe, ari zo ‘bungeri barindwi, ndetse abatware umunani’ (Mika 5:5). Abo bungeri n’abatware ni abasaza b’amatorero (1 Pet 5:2). Muri iki gihe, Yehova yashyizeho abagabo benshi bizerwa kugira ngo baragire intama ze z’agaciro kenshi, kandi bakomeze abagize ubwoko bwe babafashe kwitegura igitero “Umwashuri” azabagabaho. * Ubuhanuzi bwa Mika buvuga ko “bazaragiza igihugu cya Ashuri inkota” (Mika 5:6). Mu ‘ntwaro barwanisha’ harimo “inkota y’umwuka,” ari yo Jambo ry’Imana.—2 Kor 10:4; Efe 6:17.
17. Ni ayahe masomo ane abasaza bashobora kuvana muri iyi nkuru twasuzumye?
17 Abasaza barimo basoma iki gice bashobora kuvana amasomo y’ingenzi muri iyi nkuru tumaze gusuzuma: (1) ikintu cy’ingenzi kuruta ibindi twakora kugira ngo twitegure igitero cy’“Umwashuri,” ni ukurushaho kwizera Imana no gufasha abavandimwe bacu kubigenza batyo. (2) Igihe “Umwashuri” azatugabaho igitero, abasaza bagomba kuzaba bemera badashidikanya ko Yehova azadukiza. (3) Muri icyo gihe, amabwiriza arokora ubuzima duhabwa binyuze ku muteguro wa Yehova ashobora kuzasa n’aho adahuje n’ubwenge, dukurikije uko abantu babibona. Twese tugomba kuba twiteguye kumvira amabwiriza ayo ari yo yose duhabwa, twaba twumva ko ashyize mu gaciro cyangwa adashyize mu gaciro. (4) Iki ni cyo gihe gikwiriye kugira ngo umuntu wese ushobora kuba yiringira amashuri, ubutunzi cyangwa imiryango yashyizweho n’abantu, ahindure imitekerereze ye. Abasaza bagomba kuba biteguye gufasha umuntu wese waba ufite ukwizera kujegajega.
18. Ni mu buhe buryo gutekereza kuri iyi nkuru bizadufasha mu gihe kizaza?
18 Hari igihe abagize ubwoko bw’Imana bazaba bameze nk’abatagira kirengera, nk’uko Abayahudi bari baragotewe muri Yerusalemu mu gihe cya Hezekiya bari bameze. Nimucyo muri icyo gihe tuzakomezwe n’amagambo Hezekiya yavuze. Nimucyo tujye twibuka ko abanzi bacu ‘bishingikiriza ku mbaraga z’abantu, ariko twebwe tuzafashwa na Yehova Imana yacu aturwanirire.’—2 Ngoma 32:8.
^ par. 4 Ijambo ry’igiheburayo ryahinduwemo “umukobwa” muri Yesaya 7:14, rishobora gusobanura umugore cyangwa umukobwa. Ku bw’ibyo, iryo jambo rishobora kwerekezwa ku mugore wa Yesaya cyangwa ku Muyahudikazi wari isugi, Mariya.
^ par. 16 Umubare karindwi ukoreshwa incuro nyinshi mu Byanditswe werekeza ku kintu cyuzuye. Umubare umunani (ni ukuvuga karindwi wongeyeho rimwe) rimwe na rimwe wumvikanisha ibintu byinshi.


text:
Kutumvira bizana urupfu!
"Ni uko mu kwezi kwa karindwi, Ishimayeli mwene Netaniya mwene Elishama w’igikomangoma, kandi umutware ukomeye mu batware b’umwami, azana n’abantu cumi kwa Gedaliya mwene Ahikamu i Misipa, arabagaburira barahasangirira. Maze Ishimayeli mwene Netaniya n’abantu cumi bari kumwe na we, barahaguruka bicisha Gedaliya mwene Ahikamu mwene Shafani inkota. Ni uko baramwica kandi ari we umwami w’i Babuloni yari yagize umutegeka mu gihugu. Ishimayeli yica n’Abayuda bose bari kumwe na Gedaliya i Misipa, hamwe n’ingabo z’Abakaludaya zari zihari" Yeremiya 41:1-3.
Mu gihe cy’umuhanuzi Yeremiya, hariho umwami witwaga Sedekiya wari wimye i Buyuda. Uyu mwami amaze kumenya yuko umwami w’i Babuloni azamutera, yagize ubwoba maze asanga umukozi w’Imana Yeremiya amusaba kumubariza Imana. Yeremiya yamuhanuriye ko agomba kuyoboka umwami w’i Babuloni, bitari ibyo umurwa wose ugatwikwa ari we uzize (Yeremiya 38:23). Sedekiya rero yanze kumvira, bituma Abayuda bajyanwaho iminyago ndetse bamunogoramo amaso nk’uko umuhanuzi yari yamuhanuriye (Yeremiya 39:6-7).
Sedekiya amaze kunogorwamo amaso no kujyanwa i Babuloni, umwami w’i Babuloni yeguriye Gedaliya igihugu cyose, amuha no gutwara abantu bose batari bajyanyweho iminyago, ndetse n’impunzi zibyumvise virahunguka ngo zemere gutwarwa na we. Ubwo ni bwo abanzi batangiye kumuhagurukira kubera umugisha w’ubutware yari ahawe. Muri abo banzi harimo Balisi umwami wa bene Amoni, ari na we watumye Ishimayeli kwica Gedaliya, ariko abatware b’ingabo zari mu misozi babimenya mbere baburira Gedaliya ndetse uwitwa Yohanani asaba Gedaliya ngo amwicire uwo mwanzi, ariko Gedaliya yanga avuga ko amubeshyera (40:16).
Kutumvira Bizana urupfu! Gedaliya yaje kwicwa na Ishimayeli, kandi ikibabaje ni uko yari yaburiwe akanga kumva. Ibi ni na byo byabaye kuri Sedekiya, wanze kumvira amagambo y’umuhanuzi Yeremiya maze umwami w’i Babuloni akamwica urw’agashinyaguro amunogoyemo amaso.
Nshuti mukundwa, Imana irakuburira mu ijambo ryayo. Urasabwa kuyumvira, kuko nutayumvira bizakuzanira urupfu. Ushobora kubura amahirwe ugatakaza umugisha wari ushyizwe imbere yawe uzize kutumvira, ariko n’aho utapfa ku mubiri, abantu bose bafite umwanzi umwe ari we Satani. “Mwirinde ibisindisha mube maso, kuko umurezi wanyu Satani azerera nk’intare yivuga ashaka uwo aconshomera” (1 Petero 5:8); “Kandi ntimutizanye abica umubiri badashobora kwica ubugingo, ahubwo mutinye ushobora kurimburira umubiri n’ubugingo muri Gehinomu” (Matayo 10:28). Imana iduhane umugisha!
Simeon Ngezahayo.


text:
Ni yo mpamvu uzasanga nubwo igitekerezo cyo gutangiza ikigo cy’ubucuruzi cyangwa umushinga runaka cyaravuye ku muntu umwe, ishyirwa mu bikorwa risaba kuba hari undi muntu cyangwa abandi benshi.
Mu nkuru yanditse mu kinyamakuru Inc cyibanda ku bucuruzi, Martin Zwilling washinze ikigo Startup Professionals giha ubufasha ba rwiyemezamirimo bagitangira, yagaragaje ko burya umuntu ku giti cye atihagije ku buryo yashyira mu bikorwa inshingano zose, mu gihe ababiri bajya inama zubaka.
Zwilling wemeza ko kubona umuntu mufatanya gutangira igikorwa cy’ubucuruzi ari urugamba rutoroshye, atanga inama zagufasha guhitamo neza uwo muhuje ku buryo mwese mufatanyije muzagera kure ndetse n’uburyo ukwiye kubyitwaramo igihe umaze kumubona. Zimwe mu nama atanga n’izi zikurikira:
Andika ibyo uwo wifuza agomba kuba yujuje
Nk’uko Zwilling abivuga, intambwe ya mbere mu kubona uwo mufatanya urugendo rwo kwikorera ni ukwicara ukitegereza ibyo umaze gukora, ahari intege nke ubundi ukandika ibyo wumva agomba kuba yujuje kugira ngo ibikorwa byanyu bitazapfapfana bitararenga umutaru.
Inshuti yawe magara, uwo mwashakanye cyangwa undi wo mu muryango, ntabwo bakwiye kuza mu myanya ya mbere mu bakandida wifuza gutoranyamo uwo muzahuza imbaraga. Ibande cyane ku bashoramari n’urungano rwawe ubona muhuje intumbero.
Gushakisha umushoramari no kubona uwo mufatanya bigere mu kebo kamwe
Amahirwe menshi ni uko ushobora gusanga umushoramari ubonye, ari na we mufatanyije gutangira ikigo cyangwa umushinga ubyara inyungu.
Nk’uko rero ufata umwanya ukitabira inama za ba rwiyemezamirimo n’ibindi bikorwa bihuza abacuruzi ugamije kureba ko wabona ushora imari mu mushinga wawe, ba ari na ko ubigenza mu gushakisha uwo muzahuza amaboko mu gateza imbere ibikorwa byawe.
Itabire kuba mu matsinda ya ba rwiyemezamirimo n’abashoramari ku mbuga nkoranyambaga cyane cyane wibanda ku bujuje ibyangombwa ukeneye.
Tsura umubano n’abo wigeze kunyurwa n’imikorere yabo
Mbere y’uko utangira kwikorera cyangwa ugira igitekerezo hari abantu runaka muba mwaragiye muhurira mu nshingano zitandukanye, niba ukeneye uwo mufatanya n’igihe cyo kongera kubegera ukaganira na bo ndetse byaba ngombwa ukabagezaho icyifuzo.
Icyifuzo cyawe ariko ukibagezaho nyuma yo kongera gusuzuma neza abo ari bo no kumenya niba koko inzozi zanyu ari zimwe.
Genzura amahame abo uha amahirwe bagenderaho igihe batari mu kazi
Nyuma yo kubona abantu wumva ko bafite amahirwe menshi yo kuba mwakorana kuko bujuje ibyo wifuza, genzura amahame bagenderaho ndetse n’intego bihaye mu buzima bwabo bwite budafite aho buhurira n’akazi.
Ubufatanye mu bucuruzi ni umubano umara igihe kirekire, ari na yo mpamvu umuntu mugiye gufatanya kugeza ikigo ku rundi rwego agomba kuba ari wa wundi mufite ibindi bintu bibahuza bitari inyota yo kuba ba rwiyemezamirimo gusa.
Umva ibitekerezo bye ku bijyanye n’aho yifuza kubona ikigo mu myaka iri imbere
Mbere yo kwemera guha umuntu ububasha bungana n’ubwawe mu bikorwa cyangwa umushinga wawe, ukwiye kubanza ukicarana na we ukumva intego afite ndetse n’uburyo ateganya kubyitwaramo ngo azigereho.
Ku ikubitiro nimutabasha gukorana nk’itsinda mu kungurana ibitekerezo ugasanga hari ingingo zimwe na zimwe mutabasha kumvikanaho, n’ikimenyetso ko mu bihe bizaza gukorana bitazashoboka.
Shyira mu nyandiko amabwiriza agena imiyoborere y’ikigo
Nubwo nk’abashinze ikigo mwese mwaba mureshya ndetse mufite uburenganzira bungana ku kintu runaka, iteka usanga hakenewe umuyobozi ugomba kugira ijambo rya nyuma igihe hagiye gufatwa ibyemezo bikarishye.
Niba ugiye gufatanya n’umuntu runaka gutangiza ubucuruzi ariko igitekerezo ari icyawe, ni ngombwa ko ugena umwanya nyawo azaba afite mu kigo, ndetse n’imbibi atagomba kurenga.
Abashoramari n’abanyamigabane icyo baba bifuza ni ukubona umuntu umwe ku ntebe y’ubuyobozi bw’ikigo.


text:
Perezida wa Komite Nyobozi ya P.P.C
Hon. Dr. MUKABARAMBA Alivera
Visi Perezida wa Mbere
MUHAYIMANA J. Baudouin
Visi Perezida wa Kabiri
MUKAMPUNGA Epiphanie
Umunyamabanga Mukuru wa P.P.C
Hon. KAREMERA J.Thierry
Abayobozi bane bahagarariye Ishyaka ry’Iterambere n’Ubusabane (P.P.C) imbere y’Amategeko bazwiho ubuhanga, ubutwari, urukundo, umurava n’ubwitange bihebuje mu mirimo yabo no mu mibereho yabo. N’intwari zibereye u Rwanda rwacu. Muze tubashyigikire bazarangize neza inshingano twabahaye kuva kuwa 26 Kamena 2011.


text:
ISOMO RYA MBERE
Ubuhanga (Buh 2,1a.12-22)
Abagome 1amu bitekerezo byabo bifutamye, barabwirana bati 12“Twibasire intungane kuko itubangamiye, ikarwanya ibikorwa byacu, ikanadushinja ko twarenze Amategeko, tugahemukira umuco mwiza badutoje. 13Yirata ko yifitemo ubumenyi bw’lmana, ikaniyita umwana wa Nyagasani. 14Ntituza kutugayira ibitekerezo, no kuyirabukwa byonyine biratubangamiye; 15kuko imibereho yayo idasa n’iy’abandi, imyifatire yayo ikaba idasanzwe. 16Yo ibona turi nk’ikintu cyataye ibara, ikitaza inzira zacu nk’aho zuzuye imyanda. ltangaza ko amaherezo y’intungane ari amahirwe, ikirata ko ifite Imana ho umubyeyi. 17Nimureke turebe niba ibyo ivuga ari ukuri, dusuzume uko ibyayo bizarangira. 18Niba intungane ari umwana w’Imana koko, izayitabara, iyigobotore mu nzara z’abanzi bayo. 19Tuyigeragereshe ibitutsi n’ibitotezo, kugira ngo tumenye ubwiyumanganye bwayo, turebe n’ukwihangana kwayo. 20Nimureke tuyitange yicwe uruteye isoni, kuko icyo gihe lmana izayihagararaho, dukurikije nanone uko ibyivugira.”
21Nguko uko batekereza nyamara barayoba, ubugome bwabo bwabagize impumyi : 22ntibamenya amabanga y’umugambi w’Imana, ntibanazi ikuzo rizigamiwe abakeye ku mutima!
ZABURI Zab 34 (33), 17-18, 19-20,21.23
Inyik/Uhoraho aba hafi y’abafite umutima washengutse.
Uhoraho ashyamirana n’abagiranabi,
kugira ngo azimanganye ku isi icyatuma babibuka.
Intungane ziratabaza, Uhoraho akazumva,
maze akazikiza amagorwa yazo yose.
Uhoraho aba hafi y’abafite umutima washegutse,
akaramira abafite umutima wihebye.
Intungane igira ibyago byinshi,
Ariko buri gihe Uhoraho akabiyikiza.
Arinda umubiri wayo wose,
ntihagire igufwa ryayo na rimwe rivunika.
Uhoraho arengera amagara y’abayoboke be,
kandi nta n’umwe mu bamuhungiraho uzahabwa igihano.
IBANGONDIRIMBO RIBANZIRIZA IVANJILl (Zab 118 (117), 6-7)
Uragasingizwa Nyagasani, uragasingizwa!
Umuntu wagira icyo antwara yaturuka he?
Uhoraho turi kumwe, arantabara.
Uragasingizwa Nyagasani, uragasingizwa!
IVANJILI
+ Yohani (Yh 7, 2.10.14.25-30)
Muri icyo gihe, 2umunsi mukuru w’Abayahudi witwa uw’lngando ukaba wegereje. 10Abavandimwe be bamaze kugenda bajya mu munsi mukuru, Yezu na we ajyayo, atari ku mugaragaro ahubwo nka rwihishwa. 14Umunsi mukuru ugeze hagati, Yezu ajya mu Ngoro arigisha. 25Bamwe mu batuye i Yeruzalemu baravuga bati “Uriya si wa wundi bahigaga bashaka kumwica? 26Nyamara dore aravugira mu ruhame nta cyo bavuga. Aho abategetsi bacu ntibamenye by’ukuri ko ari we Kristu? 27Ariko uyu tuzi aho akomoka, naho Kristu naza, ntawe uzamenya aho aturuka.” 28Yezu yigishiriza mu Ngoro aranguruye ijwi ati “Ni koko muranzi kandi muzi n’aho nkomoka! Icyakora sinaje ku bwanjye; Uwantumye ni We Munyakuri, Uwo mwe ntimumuzi. 29Jye ndamuzi kuko ari We nkomokaho, kandi akaba ari We wantumye.” 30Ni bwo bashatse kumufata, ariko ntihagira n’umwe umukozaho n’urutoki, kuko igihe cye cyari kitaragera.


text:
“Umwuka w’Imana ubwe ahamanya n’umwuka wacu yuko turi abana b’Imana,kandi ubwo turi abana bayo turi n’abaragwa, ndetse turi abaragwa b’Imana, turi abaraganwana Kristo niba tubabarana na we ngo duhanwe ubwiza na we.” Abaroma 8:16-17
Umurage ni ikintu gikomeye, kandi umubyeyi wese mwiza ntabura guha umurage umwana we akunda, Imana rero ivuga ko turi abana bayo, none yabura ite kuduha umurage mwiza?. Tekereza uri umwana w’umwe mu baherwe bariho mu isi, ibyo byaguhesha amahirwe yo kuzasigarana ubutunzi bwabo ndetse bwose nk’umurage baba baguhaye, none se niba umubyeyi wo mu isi abasha gutanga umurage ni iki cyabuza so wo mu ijuru kuguha umurage kandi yemeza ko uri umuraganwa na Kristo?
Mu by’ukuri kumenya ko uri umuragwa mu bwami bw’ijuru ni ikintu kinejeje cyane kandi gitangaje, bishatse kuvuga ko buri kintu cyose Imana yahaye Yesu Kristo nawe ari icyawe, uzasangira icyubahiro n’ubwiza nawe kandi ubuziraherezo.
Nta muntu utararemwe n’Imana, kandi ishaka ko buri wese aba mu muryango wayo kugira ngo aragwa ibyayo byose nkuko yabyeguriye Yesu Kristo. Ntibigoye igusaba gusa kwemera ko ikwakira mu muryango w’abana bayo igihe cyose uyemereye ikayobora ubugingo bwawe uba wamaze kwinjira mu mudendezo w’abana bayo.
Umubyeyi wese akenera kumenya niba umwana akwiye guhabwa umurage, kandi akenshi na kenshi ababyeyi babanza kugerageza umwana n’utuntu duto mbere ko bamuha byinshi, uko ninako no mu mwuka bimeze, ubuzima ufite nibwo geragezwa rya mbere urimo, Imana ishaka kubanza kukugerageresha ubuzima ufite kugira ngo irebe icyo ubukoresha nuko ubukoresha kugira ngo izabone uko iguha ubw’iteka ryose.
Imana ikomeza kureba impano yaguhaye kugira ngo irebe ko uzabasha kuyikuza kurushaho mu ijuru. Imana igomba kureba uko ukoresha ubutunzi bwawe kugira ngo izaguhe uburushijeho niba koko ukoresha neza ubuke yaguhaye mu nzira ziyinejeje kandi ikurikirana buri kantu kose uko yakaguhaye kugira ngo imenye niba koko uzabasha kwakira umurage wagutse iguteganyirije.
Wibuke ko ijambo ryayo rivuga riti” Ukiranuka ku cyoroheje cyane, aba akiranutse no ku gikomeye. Kandi ukiranirwa ku cyoroheje cyane, aba akiraniwe no ku gikomeye.Niba mutakiranutse mubikijwe ubutunzi bubi, ni nde uzababitsa ubutunzi bw’ukuri?Kandi niba mutakiranutse ku by’abandi mubikijwe, ni nde uzabaha ibyo mwitegekaho?.”Luka 16:10-12 Ukomeze kwibaza uko urimo ukoresha ibyo Imana yaguhaye kugira ngo ibone uko izaguha ibyo uzigengaho nkumurage wawe.


text:
KANDA HANO UREBE VIDEO
Urukundo ruryoha kurusha ubuki iyo ari nyarwo gusa rushobora gusharira nk’urupfu iyo rujemo kubeshyana no guhemukirana. Biba byiza rero iyo umuntu amenya neza niba koko uwo bakundana amukunda by’ukuri cyangwa amubeshya afit ibindi amushakaho.
Biragoye kuba wamenya neza ijana ku ijana ko umuntu agukunda bitewe nuko ntawabasha kureba mu mutima w’undi.
Niyompamvu twabakusanyirije ibintu bimwe na bimwe byabasha ku garagairiza umukobwa ko koko umusore amukunda by’ukuri kandi amufiteho gahunda yo kuba bazanabana.
Ibi bintu bikubiye muri izi ngingo 6 z’ingenzi.
- Agumana nawe waba uri mu bihe byiza n’ibibi
Umuntu ugukunda ntabwo yishimana nawe mu bihe byiza gusa ahubwo no mubihe bibi akuba hafi akakwegera akifatanya nawe.
- Yifuza kukumenya kurusha abandi
Ikizakubwira ko umuntu agukunda ni uko yumva yakumenya kuva hasi kugera hejuru kugirango akwiyumvemo anakuzi neza, ku buryo agutandukanya n’abandi, wowe akagufata nk’umuntu w’agaciro gakomeye.
- Akubwira buri kimwe
Umuhungu ugukunda by’ ukuri akubwira icyo atekereza cyose kugirango mujye inama kubyaba bitagenda neza mu rukundo rwanyu bityo mukabishakira umuti muri hamwe kugira ngo n’undi munsi bitazasubira.
- Yirinda icyaguhungabanya
Ahora yumva yakurwanira ishyaka kugira ngo umutekano wawe uhore ari nta makemwa kabone yewe niyo yaba nta bigango yaba afite ariko abayumva ntacyagukoraho arebera, ahubwo buri gihe yumva yabanza mu bimbere mugihe habayeho ibyago kuri wowe.
- Aguharira umwanya we wose
Umuhungu ugukunda igihe cyose afite umwanya wo kuruhuka yumva mwaba muri kumwe kabone yewe nubwo yaba afite akazi yumva iteka mwahorana bitewe n’uburyo aba akwiyumvamo.
6. Iyo agukoshereje yihutira kugusaba imbabazi
Mu buzima tubamo ntawe utagira ikosa, umusore ugukunda by’ukuri iyo aguye mu ikosa araryemera kandi akanarisabira imbabazi kuko aba yumva abangamiwe no kubaho mutavuga rumwe.
Mukobwa rero niba ufite umusore wibwira ko agukunda nyabyo, uzamurebere kuri ibi bimenyetso tukubwiye, umusore nawe ashobora kwifashisha bimwe muri ibi bimenyetso kugirango amenye ko umukobwa amukunda by’ukuri.


text:
KANDA HANO UREBE VIDEO
Umusore witwa Shawayne Dashawn Williams niwe ukurikiranyweho icyaha cyo kwica mubyara wa Rihanna ku itariki ya 25 Ukuboza 2017 nyuma gato y’ibyishimo by’umunsi mukuru wa Noheli ubwo yari murugo iwabo I Barbados.
Tavon Kaiseen Alleyne umusore w’imyaka 21 yishwe arashwe tariki ya 26 Ukuboza 2017 nyuma ubwo yari mugace kitwa Saint Michael akaza kuhasangwa n’umusore Shawayne Dashawn Williams kugeza ubungubu bikekwa ko yaba ariwe wamwivuganye n’ubwo bikiri mubutabera.
Uyu musore amaze gupfa yababaje mubyara we Rihanna cyane kubera ko mbere y’uko apfa baribahoze bishimana banaruhukira hamwe mu biruhuko byo mumpera z’umwaka wa 2017 bitegura uwa 2018 ariko bikarangira byose umugizi wa nabi abyitambitsemo ku masasu abiri yarashe uyu musore.
Nation News yatangaje ko Shawayne Dashawn Williams yafashwe mu cyumweru gishize ndetse kugeza ubu aracyacumbikiwe na Polisi yo gace atuyemo muri Barbados. Iki kinyamakuru cyavuze ko akurikiranyweho icyaha cyo kwica ku bushake mubyara wa Rihanna.
Shawayne Dashawn Williams w’imyaka 23 yagejejwe bwa mbere imbere y’urukiko ku wa Gatatu tariki ya 3 Mutarama 2018. Yasomewe ibyaha aregwa ndetse hagaragazwa impamvu zikomeye zituma agomba gukomeza gufungwa kugeza igihe azasubirira mu rukiko tariki ya 31 Mutarama 2018.
Rihanna wari umaze amasaha make arikumwe na mubyara we Tavon Kaiseen Alleyne yagaragaje agahinda kenshi yatewe n’urupfu rwe kuko ngo yari umuntu w’ingenzi mu muryango we kandi bumvikanaga bidasanzwe.
Mu magambo yanditse kurukuta rwe rwa Instagram,Yagize ati “Iruhuko ridashira muvandimwe… Biragoye kwiyumvisha ko byari ijoro rya nyuma ngufashe mu maboko. Ntabwo niyumvishaga ko cyari cyo gihe cya nyuma numvise ubushyuhe buturutse ku mubiri wawe. Nzaguhoza ku mutima iteka.”
Abagize umuryango wa nyakwigendera Tavon Kaiseen Alleyne harimo na mushikiwe barajwe ishinga no kumenya by’ukuri uwahitanye ubuzima bw’umuvandimwe wabo dore ko no murukiko barikuba bahari kumva uko urubanza rumeze.
KWIZERA Juvenal-Ibyamamare.com


text:
Theo Bosebabireba ni umwe mu bahanzi bakoresheje ibiyobyabwenge akiri mu buzima butoroshye.
Bosebabireba yabwiye izubarirashe.rw ko yatangiye gufata ibiyobyabwenge afite imyaka 17, abireka arengeje imyaka 20 ubwo yari yinjiye mu gakiza.
Bimwe mu byo yanyonye harimo: Inzoga z’ubwoko butandukanye, urumogi, mayirunge, Lisansi (Essance) n’ibindi.
Yabwiye Izubarirashe.rw, ati “Njyewe nanywaga ibiyoyabwenge ngasara nkiruka ku gasozi, ariko ubu meze nkutarabyigeze.”
Yagarutse ku bantu bamuserereza ko anywa inzoga ndetse ntiyishyure yagize ati “Inzoga na Theo ni ibintu bitandukanye.Abavuga ko ntakwishyura baribeshya, n’abapagasi barikopesha bakishyura nkanswe Theo, n’imodoka nyikopesheje nayishyura.”
Abajijwe ibyo kuririmbira mu kabari kandi ari umuntu ukijijwe yagize ati “Kuririmbira mu kabari nta kintu kibi kirimo kuko iyo bari mu kabari ntabwo baba basize amatwi cyangwa imitima byabo. Ahubwo ndumva byaba nk’ihame nkajya ndirimbiramo buri gihe.”
Uwiringiyimana Théo bakunze kwita Bosebabireba azwi mu ndirimbo nka: ‘Ikiza urubwa’, ‘Ibigeragezo si karande’, ‘Bosebabireba’, ‘Ingoma’ n’izindi.


text:
Abantu bitwikiriye ijoro biba ibendera ry’Igihugu ryari ku biro by’Akagari ka Gishari mu Murenge wa Rubaya, barangije bararicagagura barijugunya mu mugezi uri hafi aho.
Ibi byabaye mu ijoro ryo ku itariki ya 27 Mutarama 2017, ababikoze bakaba bataramenyekana.
Umunyamabanga Nshingwabikorwa w’Umurenge wa Rubaya, Nkundurwanda John yatangarije IGIHE ko ari ku nshuro ya kabiri ibendera ry’igihugu ryibwe muri ako Kagari.
Yagize ati “Ku nshuro ya mbere ryibwe n’umugore wari ufitanye ibibazo n’umugabo we, umugabo amaze gufungwa twaje kumenya amakuru ko umugore yamubeshyeraga atari we waryibye.Tariki ya 27 z’ukwezi kwa mbere nabwo abantu bataramenyekana bararyibye bararicagagura barangije barijugunya mu mugezi wo munsi y’akagari.”
Uyu muyobozi akomeza avuga ko ku biro by’Akagari ka Gishari nta muzamu uhaba, ubwo iri bendera ryibwaga ngo abanyerondo bakaba bari bahatambutse bagiye mu tundi duce.
Yakomeje agira ati “Ubu hari babiri bakekwa kugira uruhare muri icyo gikorwa bamaze gutabwa muri yombi ariko iperereza riracyakomeje ngo hamenyekane uwaba yarakoze icyo gikorwa kigayitse.”
Nyuma yo kubona ko mu Kagari ka Rubaya hamaze kwibwa ibendera ry’Igihugu inshuro ebyiri, ubuyobozi bwakoranye inama n’abaturage babasaba gukaza amarondo no kujya batangira amakuru ku gihe, mu rwego rwo kurushaho kubungabunga umutekano w’ibirango by’Igihugu.


text:
ISOMO RYA MBERE
Isomo ryo mu gitabo cya mbere cy’Abami(1 Bami 21, 1-16)
1Naboti w’i Yizireyeli yari afite umurima w’imizabibu iruhande rw’ingoro ya Akabu, umwami wa Samariya. 2Akabu abwira Naboti ati “Mpa umurima wawe w’imizabibu nywugire ubusitani bwanjye, kuko uri iruhande rw’inzu yanjye. Nzakuguranira nguhe urusha uwawe ubwiza, cyangwa se nubishaka nzaguhe ikiguzi cyawo mu giciro cya feza.” 3Naboti asubiza Akabu ati “Uhoraho arandinde gutanga umurage w’abasokuruza banjye !” 4Akabu asubira iwe ababaye cyane kandi arakaye, kubera amagambo yari abwiwe na Naboti ngo “Sinzaguha umurage w’abasokuruza.” Aryama ku buriri bwe yerekeye urukuta, yanga kurya. 5Umugore we Yezabeli aza kumureba, aramubaza ati “Urakajwe n’iki gitumye utarya ?” 6Umwami aramusubiza ati “Nuko nabwiye Naboti w’i Yizireyeli nti ‘Tugure umurima wawe w’imizabibu, cyangwa se niba ubikunze nguhe ingurane yawo’, maze akanga.” 7Umugore we Yezabeli aramubwira ati “Mbese si wowe utegeka ingoma ya Israheli ? Byuka urye maze umutima wawe unezerwe, ni jyewe uzaguha umurima w’imizabibu wa Naboti w’i Yizireyeli !”
8Yandika amabaruwa mu izina rya Akabu, ayashyiraho ikimenyetso cy’ubwami, maze ayoherereza abatware n’abanyacyubahiro bari baturanye na Naboti mu mugi. 9Muri ayo mabaruwa yari yanditsemo ngo “Nimutangaze igisibo, maze mushyire Naboti ku murongo wa mbere w’imbaga y’abantu. 10Muzane abagabo babiri b’abagome mubashyire imbere ye, bamushinje amakosa bagira bati ‘Watutse Imana n’umwami !’ Nuko muhereko mumusohora, mumutere amabuye mumwice !” 11Abantu bo mu mugi wa Naboti, ari bo batware n’abanyacyubahiro bari bahatuye, babigenza uko Yezabeli yabibasabye, nk’uko byari byanditswe mu mabaruwa yaboherereje. 12Batangaza igisibo, bashyira Naboti imbere y’imbaga y’abantu bateraniye aho, 13hanyuma bazana abantu babiri b’abagome babicaza imbere ye. Abo bagome bashinja Naboti mu ruhame rw’abantu bavuga bati “Naboti yatutse Imana n’umwami !” Uwo mwanya baramufata bamuvana mu mugi, bamutera amabuye arapfa. 14Batuma kuri Yezabeli kumubwira bati “Bateye Naboti amabuye, maze arapfa.”
15Yezabeli amaze kumva ko Naboti yatewe amabuye agapfa, abwira Akabu ati “Haguruka, ugende ufate wa murima w’imizabibu Naboti yanze ko mugura; kuko Naboti atakiriho, yapfuye.” 16Akabu amaze kumenya ko Naboti yapfuye arahaguruka, aramanuka ajyamu murima w’imizabibu wa Naboti w’i Yizireyeli, arawuzungura.
ZABURI (Zab 5, 2-3, 5-6a, 6b-7)
Inyik/ Uhoraho, tega amatwi ibyo nkubwira
Uhoraho, tega amatwi ibyo nkubwira,
ushishikarire kumva amaganya yanjye.
Hugukira ijwi ryanjye rigutabaza;
Mwami wanjye kandi Mana yanjye, ni wowe ntakambira.
Nta bwo uri Imana yuzura n’ikibi,
umugome ntiyakirwa iwawe,
umunyagasuzuguro ntaguhinguka imbere.
Uzirana n’abagizi ba nabi bose,
ukarimbura abanyabinyoma.
Umuntu wese w’umuhendanyi cyangwa w’umwicanyi,
Uhoraho nta bwo arebana na we.
IBANGONDIRIMBO RIBANZIRIZA IVANJILI (Zab 119 (118), 105)
Alleluya Alleluya
Nyagasani, ijambo ryawe rimurikira intambwe zacu,
rikaboneshereza inzira zacu.
Alleluya
IVANJILI
+ Matayo (Mt 5, 38-42)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 38“Mwumvise ko byavuzwe ngo ‘Ijisho rihorerwe ijisho, iryinyo rihorerwe irindi’. 39Jyeweho mbabwiye kudashyamirana n’umugiranabi; ahubwo nihagira ugukubita urushyi mu musaya w’iburyo, mutegeze n’uwundi. 40Nihagira ushaka kukuburanya ngo agutware ikanzu yawe, mwegurire n’igishura cyawe. 41Nihagira uguhatira gutera intambwe igihumbi, muterane ibihumbi bibiri. 42Ugusabye, umuhe; n’ushatse ko umuguriza, ntukamwihunze.”


text:
Hari imirongo myinshi yo muri Bibiliya igaragaza umugambi w’Imana ku muntu. Haba mu bitabo bitandukanye ndetse n’ingero nyinshi ukurikije abo Imana yagiye ibana nabo mu ijamabo ryayo.
Hari ibintu byinshi abantu bashaka ku Mana, hari n’ibyo Imana ibashakaho ariko kandi hari n’icyo Imana yifuriza abantu. Hari umugambi ukomeye w’Imana ubera urukundo rwinshi ibakunda.
1 Timoteyo 2:4 “Ishaka ko abantu bose bakizwa bakamenya ukuri.” Uyu mugambi w’Imana ku muntu, Bibiliya iwugaragariza muri ibi byanditswe: “Ni ukuri, nta mukiranutsi mu isi, ukora neza ntacumure’ Umubwiriza 7:20. “Kuko bose bakoze ibyaha, ntibashyikira ubwiza bw’Imana.” Abaroma 3:23. Nituvuga ko nta cyaha dufite, tuba twishutse, ukuri kuba kutari muri twe.” 1Yohana 1:8. “Icyo nshaka ni kimwe ni uko wemera gukiranirwa kwawe.” Yeremiya 3:13.
“Nuko mwihane, mwemere ubutumwa bwiza.” Mariko 1:15
“Ariko nitwatura ibyaha byacu, niyo yo kwizerwa kandi ikiranukira kutubabarira ibyaha byacu, no kutwezaho gukiranirwa kose.” 1Yohana 1:9. “Ariko Imana yerekanye urukundo rwayo idukunda, ubwo Kristu yadupfiraga tukiri abanyabyaha.” Abaroma 5:8. “Kristo yapfiriye ibyaha byacu.” 1Abakorinto 15:3.
“Kristo yababarijwe ibyaha by’abantu rimwe, umukiranutsi ababarizwa abakiranirwa kugira ngo atuyobore ku Mana” 1Petero 3:18. “Iri jambo ni iryo kwizerwa, rikwiriye kwemerwa rwose, yuko Kristo Yesu yazanywe mu isi np gukiza abanyabyaha.” 1Timoteyo 1:15.
“Izere Umwami Yesu, urakira.” Ibyakozwe n’intumwa 16:31 “Icyakora abamwemeye bose bakizera izina rye, yabahaye ubushobozi bwo kuba abana b’Imana.” Yohana 1:12
“Nicyo gitumye mbabwira yuko muzapfana ibyaha byanyu, kuko nimutizera ko ndi We, muzapfana ibyaha byanyu.” Yohana 8:24.
“Ariko abanyabwoba, n’abatizera, n’abakora ibizira n’abicanyi, n’abasambanyi n’abarozi, n’abasenga ibishushanyo n’abanyabinyoma bose, umugabane wabo uzaba mu Nyanja yaka umuriro n’amazuku, niyo rupfu rwa kabiri.” Ibyahishuwe 21:8.
“Niwizera uri bubone ubwiza bw’Imana.” Yohana 11:40. “Nuko rero tuzabana n’Umwami iteka ryose.” 1Abatesalonike 4:17. “Imana izahanagura amarira yose ku maso yabo, kandi urupfu ntiruzabaho ukundi, kandi umuborogo cyangwa gutaka cyangwa kuribwa ntibizabaho ukundi:kuko ibya mbere bishize.” Ibyahishuwe 21:4
Umaze gusoma imirongo yose igaragara hejuru uhita ubona nyirizina umugambi nyamukuru w’Imana ku muntu.
Nubwo hari ibintu byinshi Imana idushakira ariko umugambi nyamukuru w’Imana ni uko abantu bayo baba abera, bakamenya ukuri bakava mu bubata bwa satani.


text:
Ese wari ubizi?
Imizingo y’ibitabo yakorwaga ite kandi se yakoreshwaga ite?
Ivanjiri ya Luka ivuga ukuntu Yesu yarambuye umuzingo w’igitabo cya Yesaya, agasoma, yarangiza akawuzinga. Mu musozo w’Ivanjiri ya Yohana, havuga ukuntu atari kubona imizingo y’ibitabo yakwiramo ibyo Yesu yakoze byose.—Luka 4:16-20; Yohana 20:30; 21:25.
Imizingo yakorwaga ite? Bafatanyaga impu cyangwa imfunzo bikavamo umuzingo muremure. Nyuma yaho bawuzingurizaga ku gati, ahari umwandiko hakajya imbere. Umwandiko wabaga uri mu nkingi zihagaze z’uwo muzingo. Iyo umuzingo wabaga ari muremure, bawufatishaga agati ku mpera zombi, ku buryo uwajyaga gusoma yafatishaga ukuboko kumwe ukundi kukarambura, kugeza igihe aboneye aho yifuza gusoma.
Hari igitabo cyagize kiti “igitabo gito [cyo muri Bibiliya], cyashoboraga kujya ku muzingo ureshya na metero zigera ku 10” (The Anchor Bible Dictionary). Urugero, Ivanjiri ya Luka yose yashoboraga kwandikwa ku muzingo ureshya na metero zigera ku 9,5. Rimwe na rimwe, ku mpera z’umuzingo hasi no hejuru habaga haraseneshejwe ibuye kandi hasize irangi.
“Abakuru b’abatambyi” bavugwa mu Byanditswe by’Ikigiriki bya Gikristo ni ba nde?
Abatambyi bagitangira kubaho muri Isirayeli, umuntu umwe gusa ni we wabaga umutambyi mukuru kugeza apfuye (Kubara 35:
Igihe Isirayeli yategekwaga n’abanyamahanga, abo bategetsi bishyiriragaho abatambyi bakuru b’Abayahudi kandi bakabakuraho uko bishakiye. Icyakora, abashyirwagaho babaga ari abantu bakomoka mu miryango ikomeye, abenshi bakaba baravaga mu muryango wa Aroni. “Abakuru b’abatambyi” bavugwa aho ngaho, ni bamwe mu batambyi bari bakomeye kurusha abandi. Mu bakuru b’abatambyi hashobora kuba harimo abatware 24 b’imiryango y’abatambyi, abantu bakomeye bo mu miryango y’abatambyi bakuru n’abahoze ari abatambyi bakuru, bakaza kuvanwa kuri iyo nshingano, urugero nka Ana.


text:
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
1 Ibyo ku Ngoma 26:1-32
26 Dore amatsinda y’abarinzi b’amarembo:+ muri bene Kora:+ Meshelemiya+ mwene Kore wo muri bene Asafu.2 Bene Meshelemiya: uw’imfura ni Zekariya, uwa kabiri ni Yediyayeli, uwa gatatu ni Zebadiya, uwa kane ni Yatiniyeli,3 uwa gatanu ni Elamu, uwa gatandatu ni Yehohanani, uwa karindwi ni Eliyeho-Enayi.4 Bene Obedi-Edomu:+ uw’imfura ni Shemaya, uwa kabiri ni Yehozabadi, uwa gatatu ni Yowa, uwa kane ni Sakari, uwa gatanu ni Netaneli,5 uwa gatandatu ni Amiyeli, uwa karindwi ni Isakari, uwa munani ni Pewuletayi. Koko rero, Imana yari yarahaye Obedi-Edomu umugisha.+6 Umuhungu we Shemaya yabyaye abahungu bashoboye kandi b’abanyambaraga; babaye abatware b’imiryango.7 Bene Shemaya ni Otini, Refayeli, Obedi na Elizabadi wavaga inda imwe na Elihu na Semakiya bari abagabo bashoboye.8 Abo bose bari bene Obedi-Edomu, kandi bo n’abahungu babo n’abavandimwe babo, bari abagabo bashoboye kandi bujuje ibisabwa mu murimo. Uko ari mirongo itandatu na babiri bari bene Obedi-Edomu.9 Meshelemiya+ yari afite abahungu n’abavandimwe bari abagabo bashoboye. Bose hamwe bari cumi n’umunani.10 Hosa wo muri bene Merari yari afite abahungu. Shimuri ni we wari umutware nubwo atari umwana w’imfura,+ kuko se yamugize umutware;+11 uwa kabiri yari Hilukiya, uwa gatatu akaba Tebaliya, uwa kane akaba Zekariya. Bene Hosa n’abavandimwe be, bose hamwe bari cumi na batatu.12 Muri ayo matsinda y’abarinzi b’amarembo, abatware bose babaga bafite imirimo bakora mu nzu ya Yehova, kimwe n’abavandimwe babo.+13 Kugira ngo babone abakora ku marembo atandukanye, bakoze ubufindo+ bakurikije amazu ya ba sekuruza+ batitaye ku miryango ikomeye cyangwa iyoroheje.14 Ku irembo ryerekeye iburasirazuba, ubufindo bwerekanye Shelemiya.+ Bakoreye ubufindo irembo ryo mu majyaruguru,+ bwerekana umuhungu we Zekariya,+ wari umujyanama+ w’umunyabwenge.15 Ubwo ku irembo ryo mu majyepfo bwerekanye Obedi-Edomu; abahungu+ be ni bo bari bashinzwe amazu y’ububiko.+16 Ubwo ku irembo ryo mu burengerazuba, hafi y’Irembo rya Shaleketi, ku nzira y’igihogere izamuka, bwerekanye Shupimu na Hosa.+ Itsinda rimwe ry’abarinzi+ ryabaga riri hafi y’irindi.+17 Mu burasirazuba hari Abalewi batandatu. Buri munsi, mu majyaruguru habaga hari bane, mu majyepfo+ hakaba bane, no mu mazu y’ububiko+ hakaba babiri babiri.18 Ku ibaraza ryo mu burengerazuba, ku nzira y’igihogere+ hari bane, ku ibaraza hari babiri.19 Ayo ni yo matsinda y’abarinzi b’amarembo bo muri bene Kora+ n’abo muri bene Merari.+20 Mu Balewi, Ahiya ni we wari ushinzwe ubutunzi+ bwo mu nzu y’Imana y’ukuri, n’ububiko bw’ibintu byejejwe.+21 Muri bene Ladani,+ ni ukuvuga Abagerushoni bakomotse kuri Ladani, Yehiyeli+ ni we wari umutware w’amazu ya ba sekuruza y’abakomoka kuri Ladani w’Umugerushoni.22 Bene Yehiyeli ari bo Zetamu n’umuvandimwe we Yoweli,+ bari bashinzwe ububiko+ bw’inzu ya Yehova.23 Muri bene Amuramu, bene Isuhari, bene Heburoni no muri bene Uziyeli,+24 Shebuweli+ mwene Gerushomu mwene Mose ni we wari umutware w’amazu y’ububiko.25 Ku birebana n’abavandimwe be, Eliyezeri+ yabyaye Rehabiya,+ Rehabiya abyara Yeshaya, Yeshaya abyara Yoramu, Yoramu abyara Zikiri, Zikiri na we abyara Shelomoti.26 Shelomoti uwo n’abavandimwe be ni bo bari bashinzwe ububiko bwose bw’ibintu byejejwe,+ ibyo umwami Dawidi,+ abatware b’amazu ya ba sekuruza,+ abatware b’ibihumbi, abatware b’amagana n’abatware b’ingabo bari barejeje.27 Ibyo bezaga ni ibyo babaga banyaze mu ntambara+ n’ibyo babaga basahuye,+ kugira ngo bikoreshwe mu kwita ku nzu ya Yehova.28 Nanone harimo ibintu byose byari byarejejwe na Samweli bamenya,+ Sawuli mwene Kishi, Abuneri+ mwene Neri na Yowabu+ mwene Seruya.+ Ibyo abantu bose bezaga byari bishinzwe Shelomiti n’abavandimwe be.29 Muri bene Isuhari,+ Kenaniya n’abahungu be bari bashinzwe kwita ku nshingano zitari izo mu nzu y’Imana;+ bari abatware n’abacamanza+ muri Isirayeli.30 Muri bene Heburoni,+ Hashabiya n’abavandimwe be, abagabo igihumbi na magana arindwi bashoboye,+ bari abagenzuzi b’intara ya Isirayeli yo mu karere ka Yorodani, mu burengerazuba; bitaga ku mirimo ya Yehova yose n’iy’umwami.31 Muri bene Heburoni, Yeriya+ yari umutware w’amazu ya ba sekuruza n’imiryango ya bene Heburoni. Mu mwaka wa mirongo ine+ w’ingoma ya Dawidi, bashakishije abagabo b’intwari kandi b’abanyambaraga muri bene Heburoni, bababona i Yazeri+ y’i Gileyadi.+32 Abavandimwe be, abagabo bashoboye,+ bari ibihumbi bibiri na magana arindwi, bari abatware b’amazu ya ba sekuruza.+ Umwami Dawidi yabashinze Abarubeni, Abagadi n’igice cy’umuryango wa Manase,+ ngo bajye bita ku bintu by’Imana y’ukuri, n’ibintu+ by’umwami.


text:
INYISHO-REMEZO ZO GUKURA KW'UMUKRISTO Gushinga UrufatiroRelated Media
- Ijambo Ry’ibanze Ry’abahinduye Iki Gitabo Mu Kinyarwanda
- Amagambo Ahinnye Yakunze Gukoreshwa Muri Iki Gitabo
- Umusogongero
- Ibyiringiro Ku Birebana N'ubutumwa Bwiza
- Ibyiringiro By'agakiza
- Ibyiringiro By’umutekano W’iteka
- Ibyiringiro Mu Guhazwa N’imana Uko Bukeye
- Ibyiringiro By’uko Imana Yateganirije Icyaha
- Ibyiringiro Byo Kuyoborwa N’imana
- Ibyiringiro By’ingororano Z’iteka
- Ukuri Guhindura
- Ubugingo Bushingiye Ku Kwizera
- Ubugingo Bushingiye Kuri Kristo:
- Ubugingo Bwuzuye Umwuka (Igice cya mbere)
- Ubugingo Bwuzuye Umwuka (Igice cya kabiri)
- Kugira Umutima Nk’uwa Kristo: Ubugingo Bwuzuye Ijambo Ry’imana
- Ubugingo Bwuzuye Amasengesho (Igice cya mbere)
- Ubugingo Bwuzuye Amasengesho (Igice cya kabiri)
- Ubugingo Bwitangira Amasengesho
- Umusogongero
- Ubusonga Mu By’igihe
- Ubusonga Mu By’italanto
- Ubusonga Mu By’ukuri Kw’imana
- Ubusonga Mu By’ukuri Kw’imana Binyuze Mu Ivugabutumwa (Igice cya mbere)
- Ubusonga Mu By’ukuri Kw’imana Binyuze Mu Ivugabutumwa (Igice cya 2)
- Ubusonga Mu By’ukuri Kw’imana Binyuze Mu Ivugabutumwa (Igice cya 3)
- Ubusonga Mu By’ukuri Kw’imana Binyuze Mu Ivugabutumwa (Igice cya 4)
- Ubusonga Mu By’ukuri Kw’imana Binyuze Mu Guhindura Abantu Abigishwa
- Ubusonga Mu By’ubutunzi Ubugingo Bugwijwe Binyuze Mu Gukiranuka Mu By’ubutunzi
- Ibitekerezo kuri Ezekiyeli 2:8; 3:-13, 14
- Ibivugwa kuri Yesaya 55:1-3
- KWITEGURA KWUMVA BY'UKURI IJAMBO RY'IMANA
- Umwizera no kwozwa buri munsi (Yohana 13:-17)
- Muri make ibyo kubabarirwa kw'abizera
- Imirongo y'ingenzi ku kwita ku Byanditswe “buri munsi”
- Imitego irindwi y'amayere y'isi
- Kugaburira mbere na mbere Umwuka
- Ijwi ryo hagati ryo mu 1 Abakorinto 13:8


text:
Nk’ uko tubisoma mu gitabo “ Tumenye kwivura” Kugira
urwango, ishyari, umujinya n’igomwa, bishobora gutuma
habaho kudahuza k’utugingo dusohora imyanda kandi dukwirakwiza
ibikenewe mu mubiri no kwakira intungamubiri. Batwita “Glandes
endocrines “ (Imvubura z’imbere mu mubiri).
Izo mvubura ni zo zikurikira :
Hypophyse : igihorihori gishinzwe igikuriro cy’ingingo
Foie : umwijima
Thyroide : ni utuzingiro two mu muhogo turinda umuhogo
Surrenales : udufuka duto tubangikanye n’impyiko
Pancreas : urwagashya
Ovaires : akagega gahunika intanga z’abakobwa (imirerantanga ngore)
Testicule : akagega gasohora intanga z’umlugabo no kuzibika
Sudoripores : akagingo gasohora ibyuya
Iyo izi ngeso mbi zimaze gutesha inzira izi ngingo bita glandes
endocrines, gahunda yose y’umubiri, buri rugingo rukigenga, aho ni ho
rembo ry’indwara zikurikira (Guide de Formation Personnelle) :
1) Igicuri
2) Gupfusha urugingo rumwe rushinzwe kunukirwa cyangwa kumva,
kureba, gukabakabwa, kuryoherwa
3) Umubabaro n’umunaniro udashira, ukurikirwa n’ibi bikurikira :
Kuryama ntusinzire
Kubura umutuzo
Kurakazwa n’ubusa
Kwibaza uko uzabaho
Ijwi rikakaye ririmo ikizizi
Intimba ituma abantu badakora imirimo yabo, bakiyumvamo
umlunaniro uhereye bakibyuka
Bishobora kukuzanira ibyo wari ushoboye, amaherezo iyi ndwara
ishobora no gutera kwiyahura. Bene abo bafashishwa Vitamini C.
4) Guhagarika gahunda k’umugabane wa mbere w’umubiri :
bitewe n’ubwonko bita Moelle épinière (Umusokoro wo mu ruti rw’umugongo)
bushinzwe gahunda y’umuvuduko n’imikorere y’imitsi yumva, inyama,
ingingo zihina kandi zigahinura. Inyunganizi ni Vitamini B. Ubwo
bwonko buhereye mu gikanu bukamanuka mu ruti rw’umugongo.
5) Kwifata nabi :
Bigizwe n’intekerezo ngufi
Ubwenge butareba kure
Gutinda kuvuga
Kwirengagiza inshingano
Ubunenganenzi
Kutabana neza n’abandi
Isuku mbi n’imitekerereze mibi, no gufatwa n’indwara mu buryo
bworoshye.
6) Kubura igikuriro ku mwana
Gutuma atagenda vuba
Kugira impungenge zo guhagarara
Gutinda kuvuga no kutumva neza
Kunanirwa kurya
Kudashobora kwiyambika
Mu magambo make, ntacyo ashobora kwimarira. Ubugoryi butera abana
kunanirwa ishuri, iyo bamaze kuba bakuru mu bitekerezo ngo birangirize
amakene.
7) Ibisazi
Izi ndwara zose, mu bwonko ni ho zisibanira. Ni cyo gituma
umutwe ari rwo rugingo rushinzwe izindi ngingo zose. Umutwe ni ikigega
cy’ubwonko, na bwo kandi bushinzwe gahunda yose igenewe umubiri. Ni
imashini yibyarira imbaraga zinyuranye kandi bikanyura mu nzira nyinshi.
Ni cyo gituma umuntu urwaye mu ntekerezo arangwa
n’ibimenyetso bikurikira : intimba, kunanirwa inshingano yari asanzwe
ashoboye, kudakunda abandi, gukunda kwigaya, no kuribwa mu gituza.
Docteur Boisier yaragenzuye asanga amaraso y’abantu bafite
amahoro y’umutima agenda neza, kabone n’ubwo baba batangiye gusaza.
Ati : Kandi cyane cyane amaraso agenda neza aboneka ku birabura (les
Noirs), kuko atari kenshi bakunda gutegera akazaza ejo, bakunda kwishyira
mu mutuzo, nta buhahara, nta nkeke itewe no kwifuza.
Turangize tubibutsa kandi ko indawara twavuze haruguru zidaterwa
gusa n’ intekerezo mbi aahubwo zishobora no kuza kandi ufite intekerezo nziza ;
kuko intekerezo mbi ni kimwe mu bishobora gutera ziriya ndwara ariko
ntibivuzeko zitaturuka n’ ahandi.
Yanditswe na MUSAZA Abraham / ingufu.com
style="display:inline-block;width:350px;height:300px"
data-ad-client="ca-pub-2460108950092726"
data-ad-slot="6397865272"> -->


text:
Abaturage bo mu Murenge wa Ndego baturiye Ikiyaga cya Kibare mu Karere ka Kayonza, bahangayikishijwe n’imvura ihindura ikiziba amazi yacyo kandi ari yo bavoma.
Aba baturage bavuga ko ibi bishobora kuba bituruka ku isuri imanuka ku misozi ikajya mu mugezi w’Akagera nako kamara kuzura amazi yako akajya muri iki kiyaga.
Karekezi, umwe mu bavoma muri iki kiyaga atangaza ko ayo mazi bayavomaga ari urubogobogo nyamara kuri ubu bikaba bigaragara ko ajya kugira ibara ry’ikigina.
Yagize ati "muri ibi bihe by’imvura bishobora kuba Akagera ariko kaba karaje kagatuma iki kiyaga gihindana naho ubundi gihora ari amazi dede ntitwavuga ko ari meza bitewe n’uko aba adasukuye ariko ubundi aba ari amazi meza ku buryo wavuga uti umuntu yayanywa uretse ko aba adatetse cyangwa ngo ategurwe ariko ubundi aba ari amazi asa neza”.
Ubuyobozi bw’akarere ka Kayonza buvuga ko amazi meza ahagije akiri ikibazo muri aka karere aho bamwe mu baturage batuye umurenge wa Ndego bavoma amazi ku mavomo bapompa.
Mugabo John yabwiye iki kinyamakuru ko ayo mazi yo gupompa na yo ataboneka kuri bose hakaba hari abahitamo kuvoma ayo mazi y’ibiyaga harimo na Kibare kuko ari yo babona byoroshye.
Uyu muyobozi w’Akarere yagize ati, "dufite ikibazo cy’amazi abaturage bavoma mu biyaga kuko ariyo biborohera kubona ariko ku mafaranga pariki yinjiza hari ayo twahawe akazifashishwa mu gushyiraho za kano abaturage bazajya bavomaho.”
Mugabo asobanura ko hari umushinga witwa Lake Victoria Water and Sanitation urimo gukorwa uzatangirana n’umwaka wa 2015 utanga metero kibe 1200 z’amazi, ariko uko iminsi ishira ngo zikazajya zigenda ziyongera ngo akaba ari wo ushobora kuzakemura ikibazo cy’amazi muri aka karere.
Uretse aba baturage bavoma iki kiyaga n’abatuye umujyi wa Kayonza bafite za kano mu ngo ntibahwema gutaka ibura ry’amazi kuko ngo hari n’ubwo hashira iminsi myinshi nta mazi aje mu bitembo byabo kuko ku munsi bahabwa metero kibe 450 mu gihe ubundi ngo hakenewe 900.


text:
INGINGO Y’IBANZE
Kuki Yesu yababajwe kandi akicwa?
‘Icyaha cyinjiye mu isi binyuze ku muntu umwe [Adamu], n’urupfu rwinjira mu isi binyuze ku cyaha.’—Abaroma 5:12
Wasubiza ute umuntu akubajije ati “ese wifuza kubaho iteka?” Abantu benshi bashobora kuvuga ko babyifuza, ariko bakumva ko bidashoboka, kuko abantu basigaye bapfa umusubizo.
Reka noneho tuvuge ko bahinduye ikibazo, bakakubaza bati “ese witeguye gupfa?” Aha ho, abenshi basubiza bati “oya.” Ibyo byerekana ko nubwo duhura n’ibigeragezo n’ingorane, twaremanywe icyifuzo cyo kubaho igihe kirekire. Bibiliya igaragaza ko Imana yaremanye abantu icyifuzo cyo kubaho iteka, igira iti “yashyize mu mitima y’abantu igitekerezo cyo kubaho iteka.”—Umubwiriza 3:11.
Ariko kandi, ikigaragara ni uko abantu batabaho iteka. Kuki bapfa? Ese hari icyo Imana yakoze kugira ngo icyo kibazo gikemuke? Ibisubizo Bibiliya itanga birashimishije kandi bifitanye isano n’impamvu Yesu yababajwe kandi akicwa.
IMPAMVU ABANTU BAPFA
Ibice bitatu bya mbere by’igitabo cyo muri Bibiliya cy’Intangiriro, bivuga ko Imana yabwiye Adamu na Eva ko bari kuzabaho iteka, inababwira icyo bagombaga gukora kugira ngo babigereho. Iyo nkuru nanone ivuga ukuntu batumviye Imana, bigatuma batakaza ibyiringiro byo kubaho iteka. Kubera ko iyo nkuru yanditse mu buryo bworoshye, abantu bayitiranya n’umugani. Nyamara kimwe n’Amavanjiri, ibintu bivugwa mu gitabo cy’Intangiriro si umugani; ahubwo ni ukuri. *
Kuba Adamu atarumviye byagize izihe ngaruka? Bibiliya irasubiza iti ‘icyaha cyinjiye mu isi binyuze ku muntu umwe [Adamu], n’urupfu rwinjira mu isi binyuze ku cyaha, nguko uko urupfu rwageze ku bantu bose kuko bose bakoze icyaha’ (Abaroma 5:12). Igihe Adamu yasuzuguraga Imana, yari akoze icyaha. Ni yo mpamvu yatakaje ibyiringiro by’ubuzima bw’iteka kandi agapfa. Adamu yaturaze icyaha kuko ari we twakomotseho. Ni yo mpamvu turwara, tugasaza kandi tugapfa. Ibyo bihuje neza n’ibyavumbuwe n’abahanga muri siyansi ku birebana n’imico abana bakomora ku babyeyi. Ariko se, hari icyo Imana yakoze ngo ikemure icyo kibazo?
UKO IMANA YAKEMUYE ICYO KIBAZO
Imana yagize icyo ikora kugira ngo yishyure icyo Adamu yatakaje, ni ukuvuga ibyiringiro byo kubaho iteka. Yabigenje ite?
Mu Baroma 6:23 hagira hati “ibihembo by’ibyaha ni urupfu.” Ibyo byumvikanisha ko umuntu ukoze icyaha, akwiriye gupfa. Adamu yapfuye azira icyaha, kandi natwe ni cyo tuzira. Nubwo twavutse turi abanyabyaha, si twe byaturutseho. Ni yo mpamvu Imana yohereje umwana wayo Yesu, kugira ngo yishyure “ibyaha” byacu. Yabikoze ite?
Kubera ko Adamu wari utunganye yasuzuguye Imana, agakora icyaha maze akadukururira urupfu, hari hakenewe undi muntu utunganye wari kumvira kugeza apfuye kugira ngo adukize urupfu. Bibiliya igira iti “nk’uko kutumvira k’umuntu umwe kwatumye benshi baba abanyabyaha, ni na ko kumvira k’umuntu umwe kuzatuma benshi baba abakiranutsi” (Abaroma 5:19). Uwo ‘muntu umwe’ ni Yesu. Yavuye mu ijuru, aba umuntu utunganye * maze aradupfira. Ibyo bishobora gutuma tuba abantu bakiranuka mu maso y’Imana kandi tukagira icyizere cyo kuzagira ubuzima bw’iteka.
IMPAMVU YESU YABABAJWE KANDI AKICWA
None se kuki byabaye ngombwa ko Yesu apfa ngo tuzabone ubuzima bw’iteka? Ese Imana Ishoborabyose ntiyari gutegeka ko abakomoka kuri Adamu babaho iteka, ikibazo kikaba kirakemutse? Nubwo ifite ubwo bubasha, iyo ibigenza ityo yari kuba irenze ku ihame rivuga ko ibihembo by’ibyaha ari urupfu. Iryo si ihame ryapfa guhinduka bitewe n’imimerere, kuko ari iry’ingenzi ku birebana n’ubutabera nyakuri.—Zaburi 37:28.
Iyo Imana iza kwirengagiza ubutabera, abantu bashoboraga kwibaza niba itari kuzajya ibigenza ityo no mu yindi mimerere. Urugero, ese yari gukoresha ubutabera mu kugena abari kuzabona ubuzima bw’iteka? Ese abantu bari gukomeza kwiringira amasezerano yayo? Kuba Imana yarakurikije ubutabera, biduha icyizere cy’uko buri gihe ikora ibikwiriye.
Kuba Yesu yarapfuye byatumye tugira ibyiringiro byo kuzabaho iteka ku isi izahinduka Paradizo. Muri Yohana 3:16, Yesu yagize ati “Imana yakunze isi cyane ku buryo yatanze Umwana wayo w’ikinege, kugira ngo umwizera wese atarimbuka, ahubwo abone ubuzima bw’iteka.” Urupfu rwa Yesu ni gihamya y’uko Imana igira ubutabera nyakuri kandi ko ikunda abantu cyane.
Ariko se, kuki Yesu yahuye n’ibigeragezo kandi agapfa urw’agashinyaguro nk’uko byavuzwe mu Mavanjiri? Kuba Yesu yarahuye n’ibigeragezo bikaze ariko agakomeza kuba indahemuka, byatumye asubiza ikirego Satani yazamuye cy’uko umuntu uhanganye n’ibigeragezo adashobora gukomeza kubera Imana indahemuka (Yobu 2:4, 5). Igihe Satani yagushaga Adamu mu cyaha, bisa n’aho byagaragaye ko icyo kirego gifite ishingiro. Ariko Yesu wari utunganye kimwe na Adamu yakomeje kumvira, nubwo yababajwe bikomeye (1 Abakorinto 15:45). Yerekanye ko iyo Adamu abishaka yari kumvira Imana. Yesu yadusigiye urugero rwiza rwo gushikama mu gihe duhanganye n’ibigeragezo (1 Petero 2:21). Imana yagororeye Umwana wayo imuha ubuzima budapfa mu ijuru, bitewe n’uko yumviye.
IBYO BIDUFITIYE AKAHE KAMARO?
Urupfu rwa Yesu rwatumye tugira ibyiringiro byo kubaho iteka. Wakora iki niba wifuza kubaho iteka? Yesu yatubwiye icyo tugomba gukora agira ati “ubu ni bwo buzima bw’iteka: bitoze kukumenya, wowe Mana y’ukuri yonyine, bamenye n’uwo watumye, ari we Yesu Kristo.”—Yohana 17:3.
Abanditsi b’iyi gazeti bagutumiriye kwiga byinshi kurushaho ku byerekeye Yehova Imana y’ukuri n’Umwana wayo Yesu Kristo. Abahamya ba Yehova bo mu gace utuyemo bazabigufashamo. Niba wifuza ibindi bisobanuro, reba ku rubuga rwacu rwa www.jw.org/rw.
^ par. 8 Reba ingingo igira iti “Amateka yo mu gitabo cy’Intangiriro,” iri ku ipaji ya 986 mu gitabo Étude perspicace des Écritures (Umubumbe wa 1), cyanditswe n’Abahamya ba Yehova.
^ par. 13 Imana yimuriye ubuzima bw’Umwana wayo mu nda ya Mariya, ariko umwuka wera w’Imana uramurinda kugira ngo Mariya atamwanduza ukudatungana.—Luka 1:31, 35.


text:
Ibibazo by’abasomyi
“Abana b’Imana y’ukuri” bavugwa mu Ntangiriro 6:2, 4 babayeho mbere y’Umwuzure ni ba nde?
Hari ibintu bigaragaza ko ayo magambo yerekeza ku bana b’Imana bo mu buryo bw’umwuka. Ariko se ibyo bintu ni ibihe?
Uwa mbere muri iyo mirongo yombi ugira uti “abana b’Imana y’ukuri babona ko abakobwa b’abantu ari beza, maze bafata abo batoranyije bose babagira abagore babo.”—Intang 6:2.
Mu Byanditswe by’igiheburayo, amagambo ngo “abana b’Imana y’ukuri” n’“abana b’Imana” tuyasanga mu Ntangiriro 6:2, 4; muri Yobu 1:6; 2:1; 38:7; no muri Zaburi ya 89:6. Ni iki iyo mirongo igaragaza ku birebana n’abo ‘bana b’Imana’?
Birumvikana ko “abana b’Imana y’ukuri” bavugwa muri Yobu 1:6, ari ibiremwa by’umwuka byari byakoraniye imbere y’Imana. Satani na we yari kumwe na bo, avuye “kuzerera mu isi” (Yobu 1:7; 2:1, 2). Muri Yobu 38:4-7 na ho havuga ibirebana n’‘abana b’Imana barangururaga amajwi bayisingiza’ igihe ‘yashyiragaho ibuye rikomeza imfuruka’ z’isi. Biragaragara ko abo bana b’Imana ari abamarayika, kuko abantu bari batararemwa. ‘Abana b’Imana’ bavugwa muri Zaburi ya 89:6 ni ibiremwa byo mu ijuru biba hamwe n’Imana, si abantu.
None se “abana b’Imana y’ukuri” bavugwa mu Ntangiriro 6:2, 4, ni ba nde? Dukurikije imirongo yo muri Bibiliya tumaze gusuzuma, bihuje n’ubwenge gufata umwanzuro w’uko ayo magambo yerekeza ku bana b’Imana bo mu buryo bw’umwuka baje ku isi.
Hari abantu bumva ko abamarayika badashobora gushishikazwa n’imibonano mpuzabitsina. Amagambo ya Yesu ari muri Matayo 22:30, agaragaza ko mu ijuru badashaka cyangwa ngo bagire imibonano mpuzabitsina. Ariko kandi, hari igihe abamarayika bagiye bambara imibiri y’abantu, ndetse bagasangira na bo ibyokurya n’ibyokunywa (Intang 18:1-8; 19:1-3). Ku bw’ibyo, bihuje n’ubwenge gufata umwanzuro w’uko icyo gihe babaga bambaye imibiri y’abantu bashoboraga kugirana imibonano mpuzabitsina n’abagore.
Hari impamvu zishingiye kuri Bibiliya zituma twemera ko bamwe mu bamarayika babikoze. Muri Yuda 6, 7 hagereranya icyaha cy’abantu b’i Sodomu bari baratwawe n’irari ry’umubiri kugira ngo bawukoreshe ibyo utaremewe, n’icy’“abamarayika batagumye mu buturo bwabo bwa mbere, ahubwo bakava aho bari bagenewe kuba.” Icyo abo bantu b’i Sodomu bari bahuriyeho n’abo bamarayika, ni uko bose ‘bishoye mu busambanyi bukabije, bagatwarwa n’irari ry’umubiri kugira ngo bawukoreshe ibyo utaremewe.’ Muri 1 Petero 3:19, 20 na ho havuga iby’iyo nkuru, hashyira isano hagati y’ibyo abamarayika batumviye bakoze, n’‘iminsi ya Nowa’ (2 Pet 2:4, 5). Ku bw’ibyo, imyifatire yo kutumvira y’abamarayika bo mu gihe cya Nowa ishobora kugereranywa n’icyaha abantu b’i Sodomu n’i Gomora bakoze.
Uwo mwanzuro uhuje n’ukuri kuko twabonye ko “abana b’Imana y’ukuri” bavugwa mu Ntangiriro 6:2, 4 ari abamarayika bambaye imibiri y’abantu maze bagasambana n’abagore.
Bibiliya ivuga ko Yesu ‘yabwirije imyuka yari mu nzu y’imbohe’ (1 Pet 3:19). Ni iki ibyo bisobanura?
Intumwa Petero yagaragaje ko iyo myuka ari ya yindi “itarumviye igihe Imana yakomezaga kwihangana mu minsi ya Nowa” (1 Pet 3:20). Uko bigaragara, Petero yavugaga ibiremwa by’umwuka byahisemo kwifatanya na Satani mu kwigomeka. Yuda yavuze ko abamarayika “batagumye mu buturo bwabo bwa mbere, ahubwo bakava aho bari bagenewe kuba,” Imana ‘yababoheye burundu mu mwijima w’icuraburindi, ibarindiye kuzacirwaho iteka ku munsi ukomeye.’—Yuda 6.
Ni mu buhe buryo ibiremwa by’umwuka byanze kumvira mu minsi ya Nowa? Mbere y’Umwuzure, ibyo biremwa by’umwuka bibi byambaye imibiri y’abantu, nubwo Imana itari yarigeze igambirira ko ibiremwa by’umwuka bikora ibintu nk’ibyo (Intang 6:2, 4). Byongeye kandi, abo bamarayika bagiranye imibonano mpuzabitsina n’abagore, bakoze ibyo imibiri yabo itaremewe. Imana ntiyigeze irema abamarayika igambiriye ko bagirana imibonano mpuzabitsina n’abagore (Intang 5:2). Abo bamarayika babi kandi batumviye bazarimburwa igihe Imana yagennye nikigera. Nk’uko Yuda yabivuze, muri iki gihe bari “mu mwijima w’icuraburindi,” mu nzu y’imbohe yo mu buryo bw’ikigereranyo.
Ni ryari Yesu yabwirije iyo ‘myuka yari mu nzu y’imbohe,’ kandi se yayibwirije ate? Petero yanditse ko ibyo byabaye igihe Yesu yari amaze ‘guhindurwa muzima mu mwuka’ (1 Pet 3:18, 19). Nanone kandi, uzirikane ko Petero yavuze ko Yesu “yagiye kubwiriza.” Kuba yarakoresheje impitagihe bigaragaza ko Yesu yabwirije iyo myuka mbere y’uko Petero yandika urwandiko rwe rwa mbere. Ku bw’ibyo rero, birashoboka ko nyuma y’igihe runaka Yesu azutse, yatangarije iyo myuka mibi igihano gikwiriye izahabwa. Ntiyagiye kuyibwiriza agamije kuyigezaho ubutumwa bw’ibyiringiro. Yayimenyesheje iby’urubanza ruyitegereje (Yona 1:1, 2). Yesu amaze kugaragaza ukwizera n’ubudahemuka kugeza apfuye hanyuma akazurwa, bikaba byaragaragazaga ko Satani atamufiteho ububasha, yari afite impamvu yo gutangariza iyo myuka ubutumwa nk’ubwo bw’urubanza.—Yoh 14:30; 16:8-11.
Mu gihe kiri imbere, Yesu azaboha Satani n’abo bamarayika maze abajugunye ikuzimu (Luka 8:30, 31; Ibyah 20:1-3). Mbere y’uko icyo gihe kigera, ibyo biremwa by’umwuka bitumviye biri mu mwijima w’icuraburindi wo mu buryo bw’umwuka, kandi nta gushidikanya ko bizarimburwa burundu.—Ibyah 20:7-10.


text:
INKURU YA 63
Salomo, umwami w’umunyabwenge
IGIHE Salomo yabaga umwami yari ingimbi. Yakundaga Yehova, kandi yakurikizaga inama nziza se Dawidi yari yaramuhaye. Yehova yishimiye Salomo, ku buryo ijoro rimwe yamubonekeye mu nzozi maze akamubwira ati ‘Salomo, wifuza ko naguha iki?’
Salomo yaramushubije ati ‘Yehova Mana yanjye, dore ndacyari muto cyane kandi sinzi gutegeka. Umpe ubwenge bwo gutegeka ubwoko bwawe neza.’
Yehova yishimiye ibyo Salomo yamusabye. Ni ko kuvuga ati ‘kubera ko wasabye ubwenge aho gusaba kurama cyangwa ubutunzi, nzaguha ubwenge butigeze bugirwa n’undi muntu n’umwe. Ndetse nzaguha n’ibyo utansabye, ari byo butunzi hamwe n’icyubahiro.’
Nyuma y’aho gato, hari abagore babiri basanze Salomo bafite ikibazo gikomeye. Umwe muri bo yaramubwiye ati ‘jye n’uyu mugore tuba mu nzu imwe. Mperutse kubyara umwana w’umuhungu, maze nyuma y’iminsi ibiri na we abyara umwana w’umuhungu. Nuko ijoro rimwe, umwana we aza gupfa. Ariko igihe nari nsinziriye, umwana we wari wapfuye yamushyize iruhande rwanjye maze atwara uwanjye. Aho nkangukiye, nitegereje uwo mwana wari wapfuye mbona atari uwanjye.’
Nuko wa mugore wundi na we ati ‘oya! Umwana muzima ni uwanjye, naho uwapfuye ni uwe!’ Wa mugore wa mbere yarashubije ati ‘oya! Umwana wapfuye ni uwawe, naho umuzima ni uwanjye!’ Nguko uko abo bagore bombi bateranye amagambo. Salomo yabigenje ate?
Yatumije inkota, maze imaze kuza aravuga ati ‘umwana muzima mucemo kabiri uhe igice kimwe umugore umwe, n’ikindi ugihe undi.’
Nuko nyina w’umwana by’ukuri atera hejuru ati ‘nyamuna ntiwice uwo mwana. Ahubwo umwihere uyu mugore!’ Ariko wa mugore wundi we ati ‘ntugire umuntu n’umwe muri twe umuha; mucemo kabiri!’
Nuko Salomo aravuga ati ‘ntiwice uwo mwana! Ahubwo, muhe uwo mugore wa mbere. Ni we nyina by’ukuri.’ Icyatumye Salomo abimenya ni uko nyina w’umwana by’ukuri yakundaga cyane umwana we, ku buryo yashakaga kumuha wa mugore wundi kugira ngo aticwa. Igihe rubanda rwamenyaga uko Salomo yakemuye icyo kibazo, bishimiye kugira umwami nk’uwo w’umunyabwenge.
Mu gihe cy’ubutegetsi bwa Salomo, Imana yahaye rubanda umugisha ituma ubutaka burumbuka, bweramo ingano na sayiri nyinshi, imizabibu n’imitini n’ibindi biribwa. Abantu bambaraga imyambaro myiza, bakanatura mu mazu meza. Abantu bose bari bafite ibyiza byose, bibasagutse.


text:
IMIBEREHO IKWIRIYE ABAKRISTO
Indirimbo z’Ubwami zituma tugira ubutwari
Igihe Pawulo na Silasi bari muri gereza, bashingije Imana baririmba (Ibk 16:25). Hari bagenzi bacu baririmbaga indirimbo z’Ubwami igihe bari bafungiwe mu kigo cy’Abanazi cy’i Sachsenhausen mu Budage. Hari n’abaziririmbaga igihe bari baraciriwe muri Siberiya. Izo ngero zigaragaza ko indirimbo zifasha Abakristo kugira ubutwari, igihe bari mu bigeragezo.
Vuba aha, igitabo cy’indirimbo gishya, kivuga ngo Turirimbire Yehova twishimye, kizaba kiboneka mu ndimi nyinshi. Nitukibona, tuzagerageze kuzifata mu mutwe, igihe turi muri gahunda y’iby’umwuka mu muryango (Ef 5:19). Umwuka wera uzadufasha kuzibuka mu gihe cy’ibigeragezo. Indirimbo z’ubwami zishobora kudufasha gutekereza ku byiringiro dufite, no gushikama mu gihe cy’ibigeragezo. Ariko no mu gihe dutuje dushobora kuziririmba (1Ng 15:16; Zb 33:1-3). Nimucyo tujye twihatira kuzimenya kuko bizatugirira akamaro.
MUREBE VIDEWO IVUGA NGO INDIRIMBO YATERAGA ABAKOZI KUGIRA ISHYAKA, HANYUMA MUSUBIZE IBIBAZO BIKURIKIRA:
Ni iki cyatumye umuvandimwe Frost ahimba indirimbo?
Iyo ndirimbo yafashije ite abavandimwe bari mu kigo cyakoranyirizwagamo imfungwa cya Sachsenhausen?
Ni mu yihe mimerere indirimbo z’Ubwami zishobora kugukomeza?
Ni izihe ndirimbo z’Ubwami wifuza gufata mu mutwe?


text:
Icyo twavuga kuri Koreya y’Epfo
Abahamya ba Yehova bamaze muri Koreya imyaka isaga 100 kandi basenga mu mahoro. Ikibazo kimwe cyonyine Abahamya bo muri Koreya y’Epfo bahanganye na cyo ni uko leta y’icyo gihugu ikomeje guhamya ibyaha abanga kujya mu gisirikare bitewe n’umutimanama wabo.
Koreya y’Epfo ntiyemera uburenganzira bw’abantu umutimanama utemerera kujya mu gisirikare kandi nta tegeko yashyizeho rigena imirimo ya gisivili isimbura iya gisirikare. Ibyo bituma abasore b’Abahamya ba Yehova banga kujya mu gisirikare bitewe n’umutimanama wabo bafungwa amezi 18. Buri kwezi Abahamya bari hagati ya 40 na 50 barafungwa. N’iyo bafunguwe bakomeza guhangana n’inkurikizi zo kuba barafunzwe kandi bakabonwa ko banze kujya mu gisirikare. Umuhamya ashobora kutabona akazi mu buryo bworoshye agahangana n’ibindi bibazo bitandukanye.
Nanone abantu barangije iyo mirimo ya gisirikare ariko nyuma yaho bakaza kumenya inyigisho za Bibiliya zivuga ko tugomba gukunda bagenzi bacu kandi ko tutagomba kwifatanya mu ntambara, na bo bahura n’ibibazo. Kubera ko bakiri ku ilisiti y’abasirikare basimbura, iyo banze gukomeza igisirikare bakomeza gushinjwa ibyaha kandi bagacibwa amande.
Komite y’Umuryango w’Abibumbye Yita ku Burenganzira bw’Ikiremwamuntu rwafashe imyanzuro 500 ivuga ko Koreya y’Epfo itubahirije uburenganzira bw’abantu umutimanama utemerera kujya mu gisirikare kandi ko “kubafunga binyuranyije n’amategeko.” Nanone, iyo komite yategetse Koreya y’Epfo “kutazongera kubuza abantu uburenganzira bwabo.” Icyo kibazo nigikemuka, Koreya y’Epfo izaba yubahirije uburenganzira bw’amadini n’uburenganzira abantu bafite bwo kumvira umutimanama wabo.


text:
Ibyo umuntu ageraho byose mu buzima bishingira ku bikorwa bye. Ibikorwa nabyo bishingira ku bitekerezo, imyumvire ndetse n’uburyo abona ibintu kuko igitekerezo cyiza ari cyo cy’ingenzi kuruta byose. Hari ibintu 11 abantu bageze ku ntego zabo kandi bifuza gukomeza kugera ku bikorwa by’indashyikirwa bibwira buri munsi.
1. Uyu munsi sinakora ibintu byose ariko nshobora gutera intambwe ntoya
Buri muntu mu buzima aba afite ibyo ateganya gukora kandi nta muntu wundi uba ubyitayeho keretse we wenyine. Niba ushaka kugera ku ntego zawe reka kwisuzugura ahubwo utangire gutera intambwe ntoya ushyira mu bikorwa igitekerezo cyawe. Tangira gahoro gahoro bizarangira ugeze ku ntego yawe. Wishaka kugera ku bintu byose icyarimwe kuko ntibishoboka nta mwana uvuka ngo yuzure ingobyi.
2. Nzakora ikintu nihariye, cya kindi umuntu wese adatekereza gukora
Uburyo bwiza bwo kugaragaza itandukaniro ni ugukora ibitandukanye n’ibyo abandi bakora. Rero, ni byiza guhitamo ikintu wihariye, cyawe wenyine kandi kitazorohera buri wese gukora. Si ngombwa ko kiba ikintu gihambaye, n’iyo cyaba gito ariko gifite itandukaniro, kigufasha kugera ku ntego yawe.
3. Nzarwanya ubwoba
Ubwoba butuma abantu batagera ku cyo bashaka ni ubwoba bwo gutinya ikintu utarakora ukumva ko ugikoze kitaguhira. Umuntu ufite intego iteka ahora yibwira mu mutima we ati ‘Yego, nabishobora kandi mbifitiye ubushobozi, ni byo nabigeraho’. Iyubakemo icyizere kandi wiyumvishe ko ufite ubushobozi bwo kugera ku cyo ushaka.
4. Nzajya nshima kandi mpe agaciro uwo abandi badashima
Imirimo myinshi isaba ingufu kurusha ubumenyi. Muri iyi mirimo harimo nko gutwara imizigo, kwikorera ibikoresho byo mu nganda, ibikoresho byo mu mirimo y’ubwubatsi n’indi myinshi isaba ingufu kurusha ubumenyi. Umuntu ufite intego ntabwo anyura ku muntu ukora aka kazi ngo amusuzugure ahubwo amutega amatwi akamwumva kandi na we akamufata nk’umuntu ufite agaciro. Ibi bituma n’abantu bitwa ko baciriritse bakubaha kandi bakagufata nk’umuntu w’agaciro.
5. Nzumva inshuro 10 ibyo mbwirwa kuruta ibyo mvuga
Umuntu ufite intego mu buzima yumva byinshi akabitekerezaho cyane ariko agahorana amakenga mu byo avuga. Uyu avuga ikintu yatekerejeho neza kandi yabanje kwibazaho. Abahanga bavuga ko atari byiza kuvuga ibyo ubonye byose ngo wishimishe kuko iyo ubikoze nta n’umwe ushimisha.
6. Sinzita ku byo abandi batekereza
Inshuro nyinshi tugoma kugira amakenga ku byo twumva n’ibyo tubwirwa. Mu buzima, abantu nibabona utangiye gukora ikintu kitamenyerewe benshi bashobora kuzagufata nk’umusazi, nk’umuntu wacanganyukiwe ndese rimwe na rimwe bakakubona nk’umuntu wabuze icyo akora. Ibi ntugomba kubyitaho, ugomba gushyira imbaraga mu byo ukora.
7. Nzasubiza ikibazo kitabajijwe
Rimwe na rimwe umuntu iyo abajijwe ikintu arashidikanya cyane ndetse akagerageza kuvuga ibintu mu buryo abica ku ruhande. Umuntu ufite intego si uku akora, iyo umubajije ikibazo ahita asesengura agashaka icyo ushatse kumubaza akaba ari cyo asubiza n’ubwo uwamubajije aba yakibererekeye akagica ku ruhande.
Nk’urugero rworoshye cyane, ushobora kujyana n’umugore wawe cyangwa umukunzi wawe mu birori runaka, mugahurirayo n’undi mukobwa mwiza, mwataha mugeze mu rugo umukunzi wawe akakubaza ati ‘wa mukobwa yari mwiza’? Aha icyo umukunzi wawe aba akeneye ni ukukubaza niba wakunze umukobwa wabonye. Ikindi aba akeneye ni uko umubwira ko nta mukobwa umuruta kandi ko umukunda wenyine. Iyo utabaye umunyabwenge ngo usubize ibyo ashatse kukubaza ahubwo ugasubiza icyo abajije bikurura umwuka mubi hagati yanyu. Menya ko nyuma ya buri kibazo haba hari ikibazo kitabajijwe kandi ari cyo cyashakaga kubazwa.
8. Sinshobora gukora ibintu byose neza cyane ariko nzakora uko nshoboye kose
Si byiza kumva ko ibintu byose wabikora neza cyane kuko bidashoboka rwose. Ni byiza gukora ibintu neza ku kigero cyo hejuru ushoboye ariko ukamenya ko utari umutagatifu kandi ukemera ko rimwe na rimwe amakosa abaho mu buzima. Niba hari ibyo wagezeho jya ubyishimira uko biri ahubwo ushake uko wakongeramo imbaraga.
9. Nzagerageza gukora ibyiza cyane
Intego y’umuntu ufite icyerekezo igomba kuba ari ugukora ibyiza ku kigero cyo hejuru. Ibi bituma wiyubakamo icyizere ndetse nta kabuza ubigeraho.
10. Nzajya nikura mu bibazo
Ushobora kuba udafite uburambe buhagije mu kazi, udafite igishoro gihagije mu mushinga wawe ariko ni byiza kumva ko ikibazo cyose cyabaho ugomba guhangana nacyo ukacyikuramo kandi ibikorwa byawe bigakomeza.
11. Nzishimira ibyo nagezeho
Umuntu aba afite imishinga myinshi, imigambi myinshi ndetse n’ibitekerezo byinshi binyuranye. Gusa ni byiza ko udaheranwa na byo buri gihe. Ugomba gufata umwanya wo kwishimira ibyo wagezeho, ukumwa ko ugomba kugera ku bindi byinshi, ariko mbere na mbere ibyo wagezeho ukabiha agaciro kuko ari byo bigufasha kugera ku bindi wifuza.
Mutabaruka Jackson


text:
Imirenge itatu, ari yo Shyara, Musenyi na Mwogo yo mu Karere ka Bugesera ni yo yatangiriweho ku ikubitiro muri gahunda ya VUP yo gutanga inguzanyo ku mishinga ibyara inyungu y’abaturage binyuze mu mirenge Sacco.
Mu ngengo y’imari y’umwaka ushize wa 2015, akarere kari karateganyije miliyoni zisaga 112, gusa ngo abaturage ntibitabira gufata ayo mafaranga nk’uko bivugwa na Gakwerere John, Umukozi ushinzwe Imibereho Myiza y’Abaturage mu Karere.
Agira ati “Ntabwo barimo kwitabira uko tubishaka kuko ni amafaranga yabo yabagenewe kugira ngo abakure mubukene”.
Kugira ngo umugenerwabikorwa ahabwe ayo mafaranga agomba kuba amaze gukorana na SACCO nibura mu gihe cy’amezi atatu, kuba afite umushinga ukoze neza ndetse akaba afite icyangombwa cy’ubutaka akagitanga nk’ingwate.
Gakwerere avuga ko muri miliyoni zisaga 112 yateganyijwe mu ngengo y’imari y’akarere, hasohotse abarirwa muri miliyoni 38.
Bamwe mu baturage bavuga ko ayo mafaranga agenerwa abantu batazi gukora imishinga ndetse n’iyo bayikoresha ugasanga batamenya kuyigenzura kugira ngo ibashe kubabyarira inyungu.
Uwitwa Dusabinema Callixte agira ati “Aya mafaranga ntayo nafashe kuko nifitiye agasambu gato. Mu gihe se bayampaye hanyuma agahomba bangurishirije agasambu nari nsigaranye abana banjye bazatungwa n’iki!”
Mugenzi we Nyiransabimana Odette, we avuga ko impamvu batitabira kuyafata ari uko mbere bayabahaga ku nyungu ya 2% ariko ubu sacco ikaba ibaca inyungu ya 11%.
Umukozi w’Akarere ka Bugesera ushinzwe Imibereho Myiza y’Abaturage, Gakwerere John, avuga ko batangiye ubukangurambaga bushishikariza abaturage gusaba ayo mafaranga, cyane abasaba kwibumbira mu matsinda.
Gahunda yo kunyuza amafaranga ya VUP muri SACCO yaje nyuma y’aho abaturage bamwe bari bamenyereye guhabwa ayo mafaranga mu ntoki, bigateza ibibazo mu kuyishyura, ngo hari n’abayafataga bazi ko ari impano batazishyura.


text:
Rwanda | Rubavu: Abakarani b’ibarura barasabwa kutazatatira indahiro yabo
Umuyobozi w’akarere ka Rubavu, Sheikh Hassan Bahame arasaba abakarani b’ibarura rusange bo muri ako karere kutazatatira igihugu n’akarere by’umwihariko mu murimo bahawe bakubahiriza indahiro.
Ibi Sheikh Bahame akaba yarabitangaje tariki 23 Kamena,2012 ubwo yafunguraga amahugurwa y’abakarani b’ibarura rusange 865 batoranyijwe mu mirenge 12 igize akarere ka Rubavu.
Sheikh Bahame akaba yarabasobanuriye ko ibarura rusange ry’abaturage ari ingirakamaro ku gihugu kugirango gikore igenamigambi rihamye. Yagize ati : “ ubu muri afurika turi ku rwego rushimije mu matora bitewe namwe.â€
Abarimu batangiye amasomo kuri tekiniki zifashishwa mu bikorwa by’ibarura rusange. Bigishwa ibarura rusange icyo aricyo nyirizina, icyo rigamije, gusoma ikarita no kuyikoresha neza.
Hakaba kandi hateganyijwe imyitozo ikorerwa mu midugudu iri hafi y’ahakorerwa amahugurwa, ndetse n’amasuzumabumenyi atuma hatoranywa abahagararira abandi bitewe n’uko basobanukiwe gusumbya bihagije.
Kubwa Mugabo Jean, umuhuzabikorwa w’ibarura rusange mu karere ka Rubavu, iri barura rigomba kwitonderwa kuko ariryo rizatanga amakurufatizo igihugu kigenderaho mu igenamigambi no muri gahunda zose zo kurwanya ubukene. Yagize ati “Tugomba kubyitegura neza ku buryo hatazabaho ahabarurwa kabiri cyangwa se hakagira ahatarukwa.â€
Mugabo akomeza asobanura ko kubera akamaro iri barura rifitiye igihugu, abahugurwa baba bagomba kwitondera amasomo, bagasobanuza, ariko mu gihe hari ugaragaje ubushake bucye, amabwiriza ateganya ko asezererwa kugirango atazavangira abandi.
Abakarani b’ibarura batoranyijwe mu midugudu batuyemo kugira ngo bazakorere aho bazi neza, batibeshya ku mbibi. Abasirikare, abapolisi n’abaturutse mu bigo bishinzwe imfungwa n’abagororwa bazabarurirwa mu bigo byabo.
Amahugurwa y’abakarani b’ibarura akaba ari kubera mu byiciro bibiri, ku ishuri rya College Inyemeramihigo na Lycée Notre Dame de Nyundo mu karere ka Rubavu.
Ibarura rusange rikorwa nyuma ya buri myaka 10 nk’uko biteganywa n’iteka rya Perezida wa Repubulika nimero 02/01 ryo kuwa 07/02/2011.